Sam fɔlɔ 22 AKKDC08 - Dawuda bɔra o yɔrɔ la ka boli ka - Bible Search\nSam fɔlɔ 21 Sam fɔlɔ 23\nSam fɔlɔ 22\nDawuda be taga Keyila ni Oresa\n1- Dawuda bɔra o yɔrɔ la ka boli ka taga Adulamu kuluwo kɔnɔ. A balimaw n'a facɛ ka somɔgɔw bɛɛ y'a koo mɛn, u tagar'a fɛ. 2Mɔgɔ minw tun be gwɛlɛya la, juruw tun be minw kaan na, ani minw dusu tun cɛnnin be, olu bɛɛ nana ɲɔgɔn kunbɛn Dawuda fɛ, a kɛra olu kuntigi ye. Mɔgɔ minw tun nan'a fɛ, olu tun sera mɔgɔ kɛmɛ naani ɲɔgɔn.\n3Dawuda bɔra o yɔrɔ la ka taga Misipe, Mowabu jamana na. A y'a fɔ Mowabu masacɛ ye ko: «N b'i daali ko i ka sabali ka sɔn n facɛ ni n bamuso ka sigi i ka yɔrɔ la, yanni n k'a lɔn Ala bena min kɛ n ye.» 4A tagara n'u ye Mowabu masacɛ fɛ. Dawuda ye waati min bɛɛ kɛ a ka dogoyɔrɔ la, a wolobagaw y'o waati kɛ Mowabu masacɛ fɛ.\n5Kira Gadi y'a fɔ Dawuda ye ko a kana to o yɔrɔ la, ko a ka segi ka taga Zuda mara la. O la, Dawuda tagara o yɔrɔ la ka taga se Ɛrɛti tuu kɔnɔ.\nSayuli be Nɔbi sarakalasebagaw faga\n6Sayuli y'a mɛn ko mɔgɔ dɔ be Dawuda n'a kɔmɔgɔw ka koo kala ma. O y'a sɔrɔ Sayuli tun be Gibeya, a siginin tun be tintin kan joyiri dɔ kɔrɔ. A ka taman b'a bolo, ani a ka baarakɛlaw bɛɛ lɔnin tun be a gɛrɛfɛ. 7Sayuli y'a fɔ u ye ko: «Aw Bɛnzamɛn kɔmɔgɔw! Zese dencɛ bena forow ni *ɛrɛzɛnforow di aw bɛɛ ma wa? A bena aw kɛ kɛlɛden waa kelen kelen kuntigiw, ani mɔgɔ kɛmɛ kɛmɛ kuntigiw ye wa? 8N'o tɛ, mun na aw bɛɛ wilila ne kama? Ne dencɛ bɛnna ni Zese deen ye tuma min na, mɔgɔ si ma sɔrɔ min y'o fɔ ne ye. Mɔgɔ si ma sɔrɔ aw cɛma min be hami ne ka koo la, o tigi k'a se k'a fɔ ne ye ko ne deen yɛrɛ le be ne ka baarakɛla kɔnɔnasura ne kama, ka wili ne kama i n'a fɔ a be kɛra cogo min na bii.» 9- Edɔmucɛ Dowɛgi tun be Sayuli ka baarakɛla nunu cɛma fana, ale ye Sayuli jaabi ko: «Ne ye Zese dencɛ ye, a tun nana Nɔbi dugu kɔnɔ, Ayitubi dencɛ Ayimelɛki fɛ. 10Ale ye Masaba daali a ye, ka dumunifɛn d'a ma, ni filisikan Goliyati ka murujan.»\n11Masacɛ ye mɔgɔ bila ka taga Ayitubi dencɛ, sarakalasebaga Ayimelɛki wele, n'a ka somɔgɔw bɛɛ, minw tun ye sarakalasebagaw ye Nɔbi dugu kɔnɔ. U bɛɛ nan'a fɛ. 12Sayuli y'a fɔ ko: «E Ayitubi dencɛ, mɛnni kɛ sa.» A ko: «Naamu matigi!» 13Sayuli y'a fɔ a ye ko: «Mun na aw y'aw daa kɛ kelen ye ka wili ne kama, e ni Zese dencɛ? Mun na e ye dumuni d'a ma ani murujan, e fana ye Ala daali a ye, janko a ka se ka wili ne kama ka ne dɛndɛ i n'a fɔ a be kɛra cogo min na bii?» 14Ayimelɛki y'a jaabi ko: «I ka baarakɛla bɛɛ cɛma, masacɛ birancɛ Dawuda mɔgɔsɔbɛ ɲɔgɔn be sɔrɔ yen wa? I kɔlɔsibagaw kuntigi lo, boɲa fana b'a kan i ka soo kɔnɔ. 15O loon tun kɛra n siɲɛ fɔlɔ ye ka Ala daali a ye wa? Ayi dɛ! Masacɛ kana koo nin la i ka baarakɛla, walima a ka somɔgɔ si kan, bari i ka baarakɛla te foyi kala ma koo nin na.» 16Nga masacɛ y'a fɔ ko: «I bena faga Ayimelɛki, ele n'i faa ka somɔgɔw bɛɛ!» 17O kɔ, kɛlɛden minw tun lɔnin be a gɛrɛfɛ, a y'a fɔ olu ye ko: «Aw ka Masaba ka sarakalasebaga nunu faga, bari olu fana ye Dawuda dɛmɛ. U tun y'a lɔn ko a be bolila, nga u ma sɔn ka n'a fɔ ne ye.» Masacɛ ka kɛlɛden nunu ma sɔn ka Masaba ka sarakalasebaga nunu faga.\n18O la, masacɛ y'a fɔ Dowɛgi ye ko ale ka na sarakalasebaga nunu faga. Edɔmucɛ Dowɛgi y'u faga. A ye sarakalasebaga bi seegi ni duuru faga o loon na minw tun be se ka sarakalasefani don. 19Sayuli ye sarakalasebagaw ka dugu Nɔbi cɛɛw ni musow, ani denmisɛnw ni denɲɛninw, ani misiw ni faliw, ani sagaw faga ni murujan ye. 20Ayitubi dencɛ Ayimelɛki dencɛ kelen le sera ka boli u fɛ, ka taga Dawuda fɛ, a tɔgɔ tun ko Abiyatari. 21A y'a fɔ Dawuda ye ko Sayuli ye Masaba ka sarakalasebagaw faga. 22Dawuda y'a fɔ a ye ko: «O loon na, ne tun ye edɔmucɛ Dowɛgi ye Nɔbi. Ne tun y'a lɔn ko ale kɔni bena n'a fɔ Sayuli ye wajibi. Ne le kɛra sababu ye i facɛ ka somɔgɔw bɛɛ sara. 23I ka to ni ne ye, i kana siran, mɔgɔ min b'i fagayɔrɔ ɲinina, ale kelen le be ne ta ɲinina fana. N'i tora ni ne ye, foyi t'i sɔrɔ.»


Sad 21 AKKDC08 - «Masaba aw ka Ala be jamana min dira - Bible Search\nSad 20 Sad 22\n1«Masaba aw ka Ala be jamana min dira aw ma, n'aw ye mɔgɔ dɔ suu ye o yɔrɔ kongo kɔnɔ, n'a fagabaga ma ye, 2aw ka cɛkɔrɔbaw ni kititigɛlaw ka kan ka taga suu nin layɔrɔ la, k'a layɔrɔ n'a laminiduguw furancɛ jaɲa suma. 3Dugu min ka surun suu layɔrɔ la kosɔbɛ, ale cɛkɔrɔbaw bena misigweren minɛ, zuu ma la min kaan na ka baara kɛ fɔlɔ, 4ka taga n'a ye kɔɔ jabali dɔ daa la, sɛnɛ te kɛra yɔrɔ min na, dannifɛn fana te yen. U be misi nin kaan kari o kɔɔ kɔnɔ.\n5«O tuma na, sarakalasebagaw, minw ye Levi kɔmɔgɔw ye, olu bena gwɛrɛ, bari Masaba aw ka Ala ye olu le woloma a ka baara kama ani ka dubaw kɛ a tɔgɔ la, olu fana le be sɔsɔli ni madimikow bɛɛ ɲanabɔ.\n6«Dugu min ka surun suu nin na, o cɛkɔrɔbaw bɛɛ bena u bolo ko misi nin suu sanfɛ kɔɔ nin kɔnɔ, 7k'a fɔ ko: ‹Anw ma o tigi faga, an ɲaa fana ma la a fagabaga kan. 8Masaba, yafa i ka Isirayɛli jama ma, i ye min hɔrɔnya, kana u jati mɔgɔ jalakibali fagabagaw ye.› O la, u bena se k'o kunko bɔ u yɛrɛ kun. 9Aw bena kɛ jalakibaliw ye o mɔgɔfagako nin na, bari aw ye koɲuman kɛ Masaba ɲakɔrɔ.\nMuso minw sɔrɔla kɛlɛkɛyɔrɔ la\n10«N'aw tagara aw juguw kɛlɛ, ni Masaba aw ka Ala y'u don aw bolo, aw k'u dɔw minɛ, 11n'aw dɔ ye muso dɔ ye u cɛma min cɛkaɲi, n'a koo diyar'a ye, n'a b'a fɛ k'a furu, 12a be taga n'a ye a ka soo kɔnɔ, muso nin k'a kuun li, k'a sɔnnifaraw tigɛ, 13fani min tun b'a kaan na a minɛtuma na, a k'o bɔ, a ka to o fɛ. A b'a to yen kalo kelen, a be kasi a facɛ n'a bamuso kosɔn. O kɔ, o tigi be se ka gwɛrɛ a la, k'a furu, a bena kɛ a ka muso ye.\n14«N'a nigɛ nana bɔ a la, a k'a bila ka ta'a diyanayɔrɔ la. A daganin tɛ o tigi k'a feere, walima k'a kɛ jɔɔn ye, bari a jɛnna n'a ye ka tɛmɛ.\nDeen fɔlɔw ka kan ni min ye\n15«N'a kɛra ko muso fila be cɛɛ dɔ fɛ, ni kelen koo ka d'a ye ka tɛmɛ kelen kan, ni u kelen kelen bɛɛ ye dencɛw sɔrɔ, ni denkɔrɔba kɛra gwalemuso deen ye, 16n'a b'a fɛ k'a ka cɛɛn tilan deen nunu cɛ, a man kan ka kɔrɔya di a ka baaramuso deen ma, ka denkɔrɔba to yen, min ye gwalemuso deen ye. 17A ka kan ka gwalemuso nin deen to a ka deen kɔrɔbaya la k'a ka kɔrɔya tɔnɔ d'a ma, min ka ca ni tɔ ta ye siɲɛ fila. Bari o le y'a ka fanga taamasiɲɛ fɔlɔ ye. Kɔrɔya tɔnɔ ye a ta ye.\nDenmurutinin ka koo\n18«N'a kɛra ko mɔgɔ dɔ ka deen tulo ka gwɛlɛ, n'a murutinin lo, a t'a facɛ n'a bamuso ka kuma mɛn, n'u y'a ladi, n'a ma mɛnni kɛ u fɛ, 19a facɛ n'a bamuso ka kan k'a minɛ ka taga n'a ye u ka dugu cɛkɔrɔbaw fɛ dugu donda la, 20k'a fɔ u ye ko: ‹An ka deen filɛ nin ye, a tulo ka gwɛlɛ, a murutinin lo, a te mɛnni kɛ an fɛ. Kakalaya ni dɔrɔtɔya dɔrɔn le ka d'a ye.› 21O kɔ, dugumɔgɔw bɛɛ b'a bon ni kabakuru ye fɔɔ k'a faga. O la, aw bena kojugu bɔ aw cɛma. Isirayɛlidenw bɛɛ bena o koo mɛn, u bena siran.\n22«N'a kɛra ko mɔgɔ dɔ ye hakɛ dɔ kɛ min ka kan ni fagali ye, n'aw y'a faga, n'a suu dulonna yiri kan, 23- a suu man kan ka si yen. Aw ka kan k'a suu don o loon kelen bɛɛ, bari mɔgɔ min dulonna yiri la, o tigi ye dangaden ye Ala fɛ. Masaba aw ka Ala be jamana min dira aw ma, aw kana o nɔgɔ.


Kɔl 3 AKKDC08 - N'aw ni Krista korila ka kunun ɲɔgɔn - Bible Search\nKɔl 2 Kɔl 4\n1- N'aw ni Krista korila ka kunun ɲɔgɔn fɛ, fɛɛn minw be sɔrɔ arijana na, aw ka olu le ɲini, Krista siginin be yɔrɔ min na Ala kinibolo fɛ. 2Aw ka arijana kɔnɔfɛnw koo miiri, aw kana miiri diɲɛ kɔnɔfɛnw na, 3bari a kɛra i n'a fɔ aw sara diɲɛ faan fɛ, aw nii be ni Krista ye Ala fɛ. 4Krista min kɛra aw ka nii ye, n'ale y'a yɛrɛ yira tuma min na, aw fana bena ye o tuma na ni nɔɔrɔ ye.\n5Koo minw ye dugukolo kan koow ye, aw ka olu bɛɛ dabila, i n'a fɔ kakalaya, ni mɔgɔkolonya, ani miirijugu, ni kojugu nigɛ, ani wasabaliya, min ni josɔn bɛɛ ye kelen ye. 6O koo nunu ɲɔgɔn le kosɔn, Ala be dimi mɔgɔmurutininw kɔrɔ. 7Tuma min na aw tun be to ka hakɛw kɛ, aw tun be o ɲɔgɔnw le kɛ. 8Nga sisan aw ka nin koow bɛɛ dabila, o ye dimi, dusubɔ, juguya, ni mɔgɔ tɔgɔcɛn, ani malobaliya kuma ye minw bɛɛ be se ka bɔ aw daa la. 9- Aw kana galon tigɛ ɲɔgɔn ye tugu, bari, aw ye aw jogokɔrɔ bɛɛ dabila ka ban, 10- ka jogokura ta, min be sabati tuma bɛɛ Ala ka lɔnniya barika la, ka kɛ i n'a fɔ aw danbaga. 11O la, danfara te siya wɛrɛ ni zuwifu cɛ, kɛnɛkɛnɛninw ni kɛnɛkɛnɛbaliw cɛ, lonanw ni siyajuguw cɛ, jɔɔnw ni hɔrɔnw cɛ. Krista ye fɛɛn bɛɛ ye, a be bɛɛ la.\n12- Ala ye aw woloma k'aw kɛ a ka mɔgɔw ye ani aw koo ka d'a ye kosɔbɛ. O la, aw ka kɛ mɔgɔɲumanw ye, minw be makari. Aw k'aw yɛrɛ majigi, ka kɛ mɔgɔsabalininw ye, minw be muɲuli kɛ. 13- N'a sɔrɔla ko dɔ ye koo dɔ kɛ min ma bɛn a tɔɲɔgɔn ma, aw ka yafa ɲɔgɔn ma tuma bɛɛ ka ɲɔgɔn dɛmɛdɛmɛ. Krista yafara aw ma cogo min na, aw fana ka yafa ɲɔgɔn ma ten. 14Koo bɛɛ la, kanuya ka sɔrɔ aw kɔnɔ, ale sababu la, aw bena se ka ɲɔgɔn minɛ kosɔbɛ. 15Krista ka hɛrɛ ka kɛ n'aw ye, aw welela min kama ka kɛ farisogo kelen ye, ani aw ka kɛ ɲumanlɔnbagaw ye.\n16Krista ka kuma ka se ka sigi aw kɔnɔ kosɔbɛ. Aw ka ɲɔgɔn kalan ani ka ɲɔgɔn ladi ni hakilitigiya bɛɛ ye. Aw ka Ala tanu ka barika la a ye ni dɔnkiliw ye minw be sɔrɔ Ala ka kuma kɔnɔ, ani dɔnkili wɛrɛw, ni dɔnkili minw be sɔrɔ Nii Senuman barika la. 17- N'aw be fɛɛn o fɛɛn kɛ, walima ka fɛɛn o fɛɛn fɔ, aw k'o bɛɛ kɛ Matigi Yezu tɔgɔ la, ka barika la an Faa Ala ye.\nPɔli ka ladili, denbaya ka koo la\n18- Musow, aw k'aw yɛrɛ majigi aw cɛɛw ye i n'a fɔ a bɛnnin be Matigi ka mɔgɔw fɛ cogo min na. 19- Cɛɛw, aw k'aw ka musow kanu, aw kana fariya u ma.\n20- Denmisɛnw, koo bɛɛ la aw k'aw wolobagaw boɲa, bari o le ka di Matigi ye. 21- Wolobagaw, aw fana kana aw deenw degun kojugu fɔɔ u be dimi, waasa o jigi kana tigɛ.\nJɔɔnw n'u kuntigiw ka koo\n22- Jɔɔnw, aw ka mɛnni kɛ aw kuntigiw fɛ koo bɛɛ la ka kɛɲɛ ni adamadenya ye, aw kana baara kɛ aw kuntigiw ɲana dɔrɔn janko k'aw koo diya u ye, nga o ka kɛ ni dusu gwɛnin ye Matigi ɲasiran kosɔn. 23Aw be baara o baara kɛ, aw k'o kɛ ni dusuɲuman ye, i n'a fɔ Matigi ka baara lo, aw kan'a kɛ i n'a fɔ mɔgɔ ta lo. 24Aw ka l'a la ko aw bena niyɔrɔ sɔrɔ Matigi fɛ min ye aw ka sara ye. Aw ka Matigi, o ye Krista ye, aw be baara kɛra ale lo ye. 25- Ni mɔgɔ min ye baarajugu kɛ, o tigi bena o sara le sɔrɔ, Ala te mɔgɔ woloma ka bɔ mɔgɔ la.


Zak 4 AKKDC08 - - Bible Search\nZak 3 Zak 5\nFitinɛ bilanan ni olivuyiri fila\n1Mɛlɛkɛ min tun be to ka kuma ni ne ye, ale y'a kɛ ne ɲaa tigɛra i n'a fɔ u ye mɔgɔ min kunun ka bɔ sinɔgɔ la. 2A ye ne ɲininga ko: «E ɲaa be mun le la?» Ne y'a jaabi ko: «Ne ɲaa be fitinɛ na, a bɛɛ ye sanu ye. A tuludaga ye kelen ye sanfɛ, tulu tɛmɛyɔrɔ wolonwula, manayɔrɔ wolonwula. 3- Olivuyiri fila b'a kɔrɔ, kelen be tuludaga kinibolo la, kelen be numanbolo la.»\n4Mɛlɛkɛ min tun be kumana ni ne ye, ne y'ale ɲininga ko: «Matigi, nin kɔrɔ ye mun ye?» 5A ye ne jaabi ko: «I m'o kɔrɔ lɔn wa?» Ne ko: «Ayi, matigi.» 6-14- A y'a fɔ ne ye ko:\n«Fitinɛ manayɔrɔ wolonwula nunu ye Masaba ɲadenw le ye. U be dugukolo mumɛ bɛɛ le kɔlɔsira.» Ne y'a ɲininga tugu ko: «Olivuyiri fila minw be fitinɛ kinibolo n'a numanbolo la, olu kɔrɔ ye mun ye?» Ne y'a ɲininga tugu ko: «Olivubolo fila minw be bolo sanulaman fila nunu gɛrɛfɛ, tulu be tɛmɛ minw kɔnɔ, o kɔrɔ ye mun ye?» A ye n jaabi ko: «I ma olu kɔrɔ lɔn wa?» Ne ko: «Ayi, matigi.» O la, a y'a fɔ n ye ko: «Mɔgɔ fila minw wolomana ka tulu kɛ u kuun na waasa u ka baara kɛ Matigi, dugukolo Masa ye, olu lo.»\nMasaba y'a fɔ Zorobabɛli ye ko: «Baara min b'i bolo, e fanga tena se k'o kɛ, i yɛrɛ seko fana tɛ, fɔɔ ne ka Nii. Ne Masaba, Setigi le ko ten. Ele kuluba min be Zorobabɛli ɲafɛ, i be se k'a bali wa? I bena kɛ yɔrɔ dakɛɲɛnin ye. A bena Alabatoso laban kabakuru la tuma min na, u ben'a fɔ soo nin ma: A ka ɲi! A ka ɲi!»\nMasaba kumana ne fɛ ko: «Zorobabɛli bolo le ye Alabatoso nin juu sigi, ale lo ben'a laban.» Aw ben'a lɔn o fɛ ko Masaba, Setigi le ye ne ci aw fɛ.\nBaara min daminɛtɔ lo dɔɔni dɔɔni,\nmɔgɔ man kan k'o lɔgɔbɔ.\nU ka kan ka nisɔndiya le\nka Alabatoso lɔko ye Zorobabɛli bolo. - -


Zan 20 AKKDC08 - Lɔgɔkun loon fɔlɔ, Mariyamu ka bɔ - Bible Search\nZan 19 Zan 21\nYezu ka kununko\n(Mat 28.1-10; Mar 16.1-8; Luka 24.1-12)\n1Lɔgɔkun loon fɔlɔ, Mariyamu ka bɔ Magidala wilila sɔgɔmada joona, mɔgɔ tun te yeli kɛ kosɔbɛ fɔlɔ, ka taga kaburu yɔrɔ la, a tagar'a sɔrɔ kabakuru tun te kaburu daa la tugu. 2A kɔsegira ka boli ka na Simɔn Piyɛri ni kalanden dɔ nin fɛ, min koo tun ka di Yezu ye. A y'a fɔ olu ye ko: «U ye Matigi suu bɔ kaburu kɔnɔ, an m'a bilayɔrɔ lɔn.» 3Piyɛri ni kalanden dɔ nin bɔra ka taga kaburu yɔrɔ la. 4U mɔgɔ fila ye boli ta ɲɔgɔn fɛ, nga kalanden dɔ nin seen teliyara ka tɛmɛ Piyɛri ta kan, ale kɔnna ka se kaburu daa la. 5A y'a kuun biri ka filɛli kɛ kaburu kɔnɔ ka fani nunu bilanin ye, nga a ma don. 6Simɔn Piyɛri sera dɔrɔn, a donna kaburu kɔnɔ, a ye fani nunu ye duguma. 7U tun ye fani min meleke Yezu kuun na, ale melekenin tun lo ka bila danna, a tun ma fara fani dɔ nin kan. 8Kalanden min kɔnna ka se, ale fana donna kaburu kɔnɔ, a y'u bɛɛ ye, a lar'a la. 9O y'a sɔrɔ, min tun fɔra Ala ka kuma na Yezu ka kununko la, u tun ma o faamu fɔlɔ.\nYezu b'a yɛrɛ yira Mariyamu la\n10Kalanden nunu kɔsegira ka taga u ka yɔrɔ la.\n11Nga Mariyamu lɔnin tora kɛnɛma kaburu daa la n'a be kasira. K'a to kasi la, a ko a be biri ka filɛli kɛ kaburu kɔnɔ. 12A ye mɛlɛkɛ fila ye fani gwɛman b'u kaan na, u tun siginin be Yezu suu layɔrɔ la. Kelen tun sigira a kuun layɔrɔ la, kelen b'a seen layɔrɔ la. 13Mɛlɛkɛ nunu y'a ɲininga ko: «Muso, mun na i be kasira?» A y'u jaabi ko: «Dɔw ye ne Matigi suu ta ka bɔ a layɔrɔ la, ne m'a lɔn u y'a bila yɔrɔ min na.» 14K'a to o kuma na, a ko a be yɛlɛma ka filɛ, a ye Yezu lɔnin ye, nga a tun m'a lɔn ko ale lo. 15Yezu y'a fɔ a ye ko: «Muso, mun na i be kasira? I be jɔn le yɔrɔ ɲinina?» Mariyamu tun be miiri ko nankɔ kɔlɔsibaga lo, o la a y'a fɔ a ye ko: «Baba, ni ele lo y'a ta, e k'a bilayɔrɔ fɔ n ye n be taga ta.» 16Yezu y'a wele ko: «Mariyamu!» A y'a ɲaa yɛlɛma, k'a fɔ Yezu ye eburukan na ko: «Arabuni,» o kɔrɔ ko karamɔgɔ. 17Yezu y'a fɔ a ye ko: «Kana maga ne la, bari ne ma yɛlɛ n Faa fɛ fɔlɔ, nga i ka taga ne balimaw fɛ, k'a fɔ u ye ko ne be yɛlɛ n Faa, ni n ka Ala fɛ, a fana y'aw Faa n'aw ka Ala ye.» 18Mariyamu ka bɔ Magidala tagara kalandenw fɛ, k'a fɔ u ye ko ale ye Matigi ye, ko a ye nin le fɔ ale ye.\nYezu b'a yɛrɛ yira a ka kalandenw na\n(Mat 28.16-20; Mar 16.14-18; Luka 24.36-49)\n19O loon kelen wulafɛ, min tun ye lɔgɔkun daminɛlon ye, zuwifuw ɲasiranya kosɔn, kalandenw tun be boon min kɔnɔ, u tun y'o daaw tugu k'u sɔgɔ. K'o daa nunu sɔgɔnin to, Yezu nana lɔ u cɛma k'a fɔ u ye ko: «Hɛrɛ ka kɛ aw ye.» 20K'a to o kuma na, Yezu y'a tigɛ n'a gɛrɛn yira u la. Kalandenw y'a lɔn tuma min na, u nisɔn diyara kosɔbɛ. 21Yezu y'a fɔ u ye tugu ko: «Hɛrɛ ka kɛ aw ye. N Faa ye ne ci cogo min na, ne fana be aw ci o cogo kelen le la.» 22A ye o kuma nunu fɔ ka ban tuma min na, a y'a dafiɲɛ kɛ u kan k'a fɔ u ye ko: «Nii Senuman ka to aw fɛ. 23- Aw mana mɔgɔ minw ka hakɛw yafa, o tigiw ka hakɛ bena yafa, aw mana ban ka minw ta yafa, o tigiw ta fana tena yafa.»\nToma ni Yezu\n24Yezu tun nana kalandenw fɛ tuma min na, Toma min be wele Filanin, ni ale tun ye kalanden tan ni fila nunu dɔ ye, ale tun te yen. 25Kalanden tɔw y'a fɔ a ye k'olu ye Matigi ye. Nga a y'a fɔ u ye ko n'ale ma puwɛnti nɔɔ ye a tigɛ la, k'a bolokunnaden don o woo la, k'a don a gɛrɛn ta la, ko ale tena la o la. 26Lɔgɔkun kelen o kɔ, Yezu ka kalandenw tun be soo kɔnɔ, o loon na, Toma tun be n'u ye. U tun ye daaw bɛɛ tugu k'u sɔgɔ, o bɛɛ n'a ta, Yezu nana lɔ u cɛma k'a fɔ u ye ko: «Hɛrɛ ka kɛ aw ye.» 27O kɔ, a y'a fɔ Toma ye ko: «N tigɛ mɔmɔ k'a filɛ, an'i bolo don n gɛrɛn na, i kana sigasiga tugu, nga i ka la ne la.» 28Toma y'a fɔ a ye ko: «Ne Matigi ni n ka Ala!» 29Yezu y'a fɔ a ye ko: «I ye ne ye, o le y'a to i lar'a la. Mɔgɔ minw ma ne ye, ani u fana be l'a la, olu dagamuna.»\n30Yezu ye kabako caaman wɛrɛw kɛ a ka kalandenw ɲana, minw ma sɛbɛn yan. 31Nga minw sɛbɛnna, olu sɛbɛnkun ye nin ye, janko aw ka se ka l'a la ko Yezu ye Ala ka Mɔgɔ wolomanin nin ye, Ala Dencɛ, n'aw lara o la, aw ka se ka nii banbali sɔrɔ a barika la.


Lok 2nan 20 AKKDC08 - O kɔ, mowabuw ni amoniw, ani - Bible Search\nLok 2nan 19 Lok 2nan 21\nLok 2nan 20\nKɛlɛ min wilila Zuda mara kama\n1O kɔ, mowabuw ni amoniw, ani mawoni dɔw nana k'u be Zozafati kɛlɛ. 2Dɔw nan'a fɔ Zozafati ye ko: «Kɛlɛden caaman be nana i kɛlɛyɔrɔ dɛ! U bɔra *Kɔgɔji Fariman kɔfɛ, Edɔmu jamana na. U be Asasɔntamari, min ye Ɛngɛdi ye.» 3Zozafati siranna kosɔbɛ. A y'a latigɛ ko a bena Masaba ɲininga. A y'a fɔ ko Zuda mara mɔgɔw bɛɛ ka suun don. 4Zuda mara mɔgɔw ye ɲɔgɔn lajɛn ka dɛmɛ ɲini Masaba fɛ, mɔgɔw bɔra Zuda mara duguw bɛɛ la ka na Masaba ɲininga. 5Zozafati wilila ka lɔ Zeruzalɛmukaw ni Zuda mara mɔgɔw lajɛnnin cɛma, Masaba ka soo luu kuraman ɲafɛ, 6k'a fɔ ko: «Masaba an faaw ka Ala, ele le te sankolo kɔnɔ Ala ye wa? Ele le be siyaw ka jamanaw bɛɛ kunna. Setigiya ni fanga b'i bolo, mɔgɔ si te se ka lɔ i ɲa. 7- Ele an ka Ala, yala ele ma jamana nin kɔnɔ mɔgɔw gwɛn ka bɔ i ka jama Isirayɛli ɲa, ka jamana nin d'i tericɛ Ibrayima kɔmɔgɔw ma, a ka kɛ u ta ye kudayi wa? 8U sigir'a kɔnɔ k'i ka sigiyɔrɔ lɔ i tɔgɔ la, k'a fɔ ko: 9‹Ni sigɛn dɔ sera an ma, a kɛra murujan ye, walima tɔɔrɔ dɔ wɛrɛ, walima fɔɲɔbana, walima kɔngɔ, an bena na lɔ i ɲakɔrɔ yan, soo nin kɔnɔ, i tɔgɔ lara min kan, k'i daali ko i k'an dɛmɛ an ka sigɛn la. E k'an kaan mɛn, k'an kisi.› 10- A filɛ sa, sisan, amoniw ni mowabuw, ani mɔgɔ minw be *Seyiri kuluyɔrɔ la, e tun ma sɔn Isirayɛlidenw ka don minw ka mara la, u bɔnin kɔ Ezipiti jamana na, o la, u munumununa u kɔfɛ, u ma u halaki, 11a filɛ, bii u nana ko u b'an sara, ka na an gwɛn ka bɔ jamana nin kɔnɔ, e ye min d'an ma. 12An ka Ala, i tena u kiti wa? Bari fanga t'an fɛ ka lɔ jamaba nin ɲa min be nana an kama. An bena min kɛ, an ma o lɔn, nga an ɲaa be e le kan.» 13Zuda mara mɔgɔw bɛɛ tun lɔnin be Masaba ɲakɔrɔ n'u ka somɔgɔw, musow fara denmisɛnw kan.\nZuda mara mɔgɔw be see sɔrɔ\n14Ka Yaaziyɛli to jama cɛma, Masaba ka Nii jigir'a kan. A facɛ tɔgɔ tun ko Zakariyawu, Zakariyawu facɛ fana tɔgɔ ko Benaya, ale fana facɛ tɔgɔ ko Yeyɛli. Yeyɛli facɛ tɔgɔ tun ko Mataniya. A bɛma tun ye Azafu ye, Levi kɔmɔgɔ tun lo. 15- Yaaziyɛli y'a fɔ ko: «Ele masacɛ Zozafati, ani Zeruzalɛmukaw ni Zuda mara mɔgɔw bɛɛ, aw ka mɛnni kɛ! Masaba ko aw kana siran, aw jaa kana tigɛ jamaba nin ɲa, bari aw ka kɛlɛ tɛ, nga Ala ta lo. 16Sini, aw ye jigi ka taga u kama. U be kuluyɔrɔ sira min wele ko Zizi, u bena o le ta ka yɛlɛ ka na, aw bena taga u sɔrɔ kuluw furancɛ daa la Yeriyɛli kongokolon gɛrɛfɛ. 17- Aw tena kɛlɛ kɛ. Aw ka taga aw yɛrɛ yira dama, Masaba bena min kɛ k'aw kunmabɔ, aw ka lɔ k'o filɛ. Zeruzalɛmukaw, ni Zuda mara mɔgɔw, aw kana siran, aw jaa kana tigɛ. Sini, aw ka bɔ k'u kunbɛn, Masaba bena to aw fɛ.»\n18Zozafati y'a ɲaa biri duguma. Zeruzalɛmukaw ni Zuda mara mɔgɔw bɛɛ y'u kunbiriw gwan Masaba ɲakɔrɔ. 19Levi kɔmɔgɔ dɔw ka bɔ Keyati ni Koreyi fadenyabolow la, wilila ka lɔ k'u kaan kɔrɔta ka Masaba, Isirayɛli ka Ala tanu ni barika ye.\n20U wilila sɔgɔma joona ka taga Tekowa kongokolon faan fɛ. U tun be bɔra tuma min na, Zozafati wilila ka lɔ k'a fɔ ko: «Zeruzalɛmukaw, ni Zuda mara mɔgɔw, aw ye mɛnni kɛ ne fɛ! Aw k'aw jigi la Masaba aw ka Ala kan, o la, mɔgɔ tena se aw kɔrɔ! Aw ka l'a ka kiraw ka kuma na, o la, aw ta bena ɲa!» 21Zozafati ni jama ye ɲɔgɔn faamu. O kɔ, a ye mɔgɔw woloma minw bena bila kɛlɛdenw ɲa, ka to ka dɔnkili la ka Masaba ka boɲa n'a ka senuya fɔ ko:\n«Aw ka barika la Masaba ye,\nbari a ka ɲumanya te ban abada.»\n22U daminɛna ka dɔnkili la ka Masaba tanu tuma min na, Masaba ye ɲagamini don amoniw ni mowabuw, ni *Seyiri kuluyɔrɔ mɔgɔw ni ɲɔgɔn cɛ, minw tun nana don Zuda mara la, u ye ɲɔgɔn kɛlɛ. 23Amoniw ni mowabuw wilila Seyiri kuluyɔrɔ mɔgɔw kama k'u faga fɔɔ k'u ban. U tilara olu la tuma min na, u yɛlɛmana ɲɔgɔn kama ka ɲɔgɔn faga. 24Mɔgɔ be se ka kongokolon ye k'a to kulu min kan, Zuda mara mɔgɔw sera o yɔrɔ la tuma min na, u ye filɛli kɛ jamaba nin yɔrɔ la. U ye suuw dama le ye, u lalanin be duguma, mɔgɔ si tun ma kisi u la. 25Zozafati n'a ka mɔgɔw tagara u ka minanw tayɔrɔ. U ye begɛn caaman sɔrɔ kosɔbɛ, ni nafolo, ni faniw, ani minan sɔngɔgwɛlɛnw. U ye minanw ta fɔɔ u tun te se k'u bɛɛ ɲun. U ye tile saba kɛ minan nunu tali la bari o tun ka ca kosɔbɛ. 26Tile naaninan loon, u ye ɲɔgɔn lajɛn Beraka kɔkɛnɛ na ka Masaba tanu. O le y'a to halibi, u b'o yɔrɔ wele ko Beraka kɔkɛnɛ, o kɔrɔ ko Tanuli kɔkɛnɛ. 27Zozafati bilara Zeruzalɛmukaw ni Zuda mara mɔgɔw bɛɛ ɲa, u kɔsegira Zeruzalɛmu ɲɔgɔn fɛ ni nisɔndiya ye, bari Masaba tun y'u nisɔndiya sabu a y'u bɔsi u juguw bolo. 28U dontɔ Zeruzalɛmu, ani fɔɔ ka taga se Masaba ka soo, u tun be gɔniw ni kolonjow ani buruw fiyɛra. 29Jamana tɔw ka masacɛw y'a mɛn ko Masaba ye Isirayɛlidenw juguw kɛlɛ, a ɲasiran y'u bɛɛ minɛ. 30Zozafati ye ɲasuma sɔrɔ a ka masaya la, bari a ka Ala tun ye lafiya d'a ma faan bɛɛ la.\nZozafati ka saya\n(Mas fɔlɔ 22.41-51)\n31Zozafati tun be Zuda mara kunna. A ye saan bi saba ni duuru sɔrɔ sanni a ka kɛ Zuda mara masacɛ ye. A ye saan mugan ni duuru kɛ masaya la Zeruzalɛmu. A bamuso tɔgɔ tun ko Azuba, Sili denmuso tun lo. 32A y'a facɛ Aza ka kɛwaliw ɲɔgɔn kɛ, a ma foyi to u la. A ye koɲuman kɛ Masaba ɲakɔrɔ. 33Nga a ma se ka sɔnnikɛyɔrɔw tunu, ani jama jigi tun ma la u faaw ka Ala kan sɔbɛ la.\n34Zozafati ka kɛwali tɔw be sɔrɔ Anani dencɛ Zewu ka loon o loon kibaru sɛbɛ kɔnɔ, k'a ta a daminɛ na fɔɔ a laban na, min be sɔrɔ Isirayɛlidenw ka masacɛw ka kitabu kɔnɔ fana.\n35O kɔ, Zuda mara masacɛ Zozafati ye bɛɛn kɛ ni Isirayɛli mara masacɛ Akaziyasi ye, min ka kɛwaliw tun ma ɲi. 36A bɛnna n'a ye k'u be kurunbabaw dilan. U ye kurun nunu dilan Ɛsiyɔngɛbɛri. 37Dodawawu dencɛ Eliyezɛri ka bɔ Maresa ye kiraya kɛ Zozafati kama, k'a fɔ ko: «I ye bɛɛn kɛ ni Akaziyasi ye minkɛ, o la, i ye fɛɛn minw dilan, Masaba bena o cɛn.» Kurun nunu karikarila, u ma se ka taama kɛ tugu.


Bibulu ka maanaw: YEZU KRISTA: K’A TA A WOLOLI MA KA TAGA SE A SAYA MA - Jehova Seerew ka ɛntɛrɛnɛti yɔrɔ daganin\nAla ye mɛlɛkɛ Gabiriyɛli ci sunguru ɲumannin dɔ fɛ min tɔgɔ ko Mariyamu. A y’a fɔ a ye ko a bena deen dɔ wolo min bena masaya kɛ fɔɔ abada. O deen, Yezu, wolola wɛɛrɛ dɔ kɔnɔ, yɔrɔ min na sagadɛndɛbagaw nana bɔ a ye. Kɔfɛ, lolo dɔ ye cɛɛ dɔw ɲɛminɛ ka bɔ kɔrɔn fɛ ka taga n’u ye deen yɔrɔ la. An bena a ye mɔgɔ min tun y’o lolo yira u la, ani cogo min na Yezu kisira fagari ma.\nO kɔ, an bena Yezu sɔrɔ Alabatosoba kɔnɔ, a be baro kɛra ni sariya karamɔgɔw ye. O wagati la a sii tun ye saan 12 ye. Saan 18 o kɔ, Yezu batisera, ani a y’a daminɛ ka Masaya weleweleda ani ka mɔgɔw kalan. Ala tun y’a ci dugukolo kan k’o baara lo kɛ. Yezu ye cɛɛ 12 sugandi k’u kɛ a ka cidenw ye walisa u k’a dɛmɛ o baara la.\nYezu ye kabako caaman kɛ fana. A ye mɔgɔ waa caaman balo ni jɛgɛ misɛn ani buru kunkurunin damanin dɔrɔn ye. A ye banabagatɔw kɛnɛya ani ka suuw yɛrɛ kunu. A laban, an bena a ye koo caaman minw kɛra Yezu la a ka ɲɛnamaya loon laban na ani a fagara cogo min na. Yezu ye waajuli kɛ saan saba ni tilan kɔnɔ. O la, YƆRƆ 6NAN ka maanaw bɛɛ lajɛnnin kɛra saan 34 ani kalo damanin kɔnɔ.\nYezu Krista ye jɔn lo ye\nMun na Yezu sara? Kunmabɔsara ye mun lo ye, ani Yezu be mun lo kɛra sisan? A ɲini k’o ɲiningaliw ka jaabili lɔn.\nA ci dɔ ma A ci dɔ ma Yɔrɔ 6nan: YEZU KRISTA: K’A TA A WOLOLI MA KA TAGA SE A SAYA MA


MAKABEW FILANAN 3 AKKDC08 - Ka Ala ka dugu nin mɔgɔw - Bible Search\nMAKABEW FILANAN 2 MAKABEW FILANAN 4\nMAKABEW FILANAN 3\nSimɔn janfaci ka koo\n1Ka Ala ka dugu nin mɔgɔw siginin to hɛrɛ la kosɔbɛ, mɔgɔw tun be sariyaw bato kosɔbɛ, sarakalasebagaw kuntigi Oniyasi ka Alaɲasiran kosɔn, bari kojugu koo tun ka go a ye haali. 2O la, hali yɔrɔ wɛrɛ masaw tun be boɲa la Alabatosoba kan ani ka fɛnbabaw di a kosɔn. 3Fɔɔ Azi masacɛ Selekusi tun be to k'a yɛrɛ ka sɔrɔ dɔ di ka lɔ ni sarakako musakaw bɛɛ ye. 4Nga Simɔn tɔgɔla dɔ, Biliga kɔmɔgɔ tun lo. Ale tun ye Alabatosoba nafolo kɔlɔsibaga ye, ale ni sarakalasebagaw kuntigi tun bilara ɲɔgɔn na dugu feerelikɛyɔrɔw kama. 5A tun te ɲa sɔrɔla Oniyasi fɛ minkɛ, a tagara Tarazeyasi deen Apoloniyusi fɛ. Ale tun ye Siriba ni Fenisi mara kɛlɛkuntigi ye o waati la. 6Simɔn y'a fɔ a ye ko Zeruzalɛmu Alabatosoba kɔnɔ nafolo ka ca haali, ko min lara sarakako musakaw kan, ko a yɛrɛ tɛ se ka jati. A y'a fɔ fana ko min lar'a kan, k'o be se ka minɛ ka di masacɛ ma.\n7Masacɛ ni Apoloniyusi ka ɲɔgɔnye dɔ seen fɛ, a ye nafolo nin koo fɔ masacɛ ye, u tun ye min koo fɔ a ye. Ale ye Eliwodɔri le wele k'a ci, min tun y'a ka koow ɲamɔgɔ ye, ko a ka taga o nafolo kofɔnin nin minɛ. 8O yɔrɔnin bɛɛ, Eliwodɔri ye sira ta, k'a yɛrɛ kɛ Siriba ni Fenisi maraw filɛbaga ye. Nga a tun bɔra masacɛ sago le kama. 9A sera Zeruzalɛmu tuma min na, sarakalasebagaw kuntigi ni dugu mɔgɔw y'a kunbɛn ka ɲa. A y'a nakun fɔ. Kibaruya min tun dir'a ma Alabatosoba nafoloko la, a y'o fɔ. A ko: «Yala o kuma nunu ye tiɲɛ ye wa?» 10Sarakalasebagaw kuntigi ye nafolo nin cogoya fɔ a ye ko: «Dɔ ye firiyamusow ni falatɔw ka nafolo maranin ye, 11dɔ ye Tobi dencɛ Irikan ta ye, min ye mɔgɔbaba ye. Simɔn mɔgɔjugu ye min fɔ, galon lo. Warigwɛ nin ye tɔni tan ni kelen ye, sanu ye tɔni duuru ni tilan ye. 12O la, ka maga mɔgɔ nunu ka fɛɛnw na, o te se ka kɛ. U y'u jigi la o yɔrɔ saniyanin nin kan le, diɲɛ bɛɛ be boɲa lara Alabatosoba min kan, u te se ka tɔɲɔ.»\nZeruzalɛmukaw hakili ɲagamiko\n13Eliwodɔri kɔni tun b'a la dɔrɔn ko nafolo nin ka kan ka ta ka ta'a fara masacɛ ta kan le, ka kɛɲɛ ni masacɛ ka kuma ye. 14A tun ye loon min sigi, o loon sera, a donna Alabatosoba kɔnɔ ko a be jatili daminɛ. Dugu mɔgɔw bɛɛ hakili ɲagamina kosɔbɛ. 15Sarakalasebagaw y'u ka baarakɛfaniw don, k'u kunbiri gwan k'u ɲaa biri duguma sarakabɔyɔrɔ ɲafɛ ka to ka Sankolotigi dali ko a ka nafolo nin sutara a tigiw ye, bari ale yɛrɛ le ye sariya sigi fɛɛn maraninw kosɔn. 16N'i ye sarakalasebagaw kuntigi ye, a be lɔn yɛrɛ ko a dusu tɔɔrɔnin lo. A filɛlikɛcogo n'a yɛrɛ cogo bɛɛ tun b'a yira ko a nii tɔɔrɔnin lo. 17Siranya, n'a yɛrɛyɛrɛcogo bɛɛ tun b'a dusu tɔɔrɔko yira a filɛbagaw la. 18Mɔgɔw tun be boli ka bɔ u ka soo ka taga dalili kɛ jɛnkulu jɛnkulu, janko Alabatosoba nin maloyako ka dabila. 19Musow ye bɔɔrɔw kɛ tafe ye k'o siri u siin kɔrɔ ka bɔ ka bɔlɔnw fa. Sunguru minw tun te kɛnɛma, olu dɔw tun be bolibolila ka taga dondaw la, dɔw tun be bolibolila kogow kan, dɔw tun be jɛngɛ ka filɛli kɛ ni fenɛtiriw ye. 20U bɛɛ bolo tun wilinin be sanfɛ ka dɛmɛ ɲini Ala fɛ. 21N'i ye mɔgɔw lalanin ye ka ɲagami duguma, ka sarakalasebagaw kuntigi firinfirintɔ ye dusukasi bolo, makariko daan tun lo.\n22Ka mɔgɔw to Matigi, Setigi dalili la, ko a ka mɔgɔw ka nafolo maranin sutara u ye, 23Koo min tun latigɛra, Eliwodɔri tun b'a la k'o kɛ.\nMatigi b'a ka yɔrɔ tanga\n24Eliwodɔri n'a ka kɛlɛdenw tun sera nafolo marayɔrɔ donda la, o waati yɛrɛ la, Ala min ye setigi ye, n'a be fɛɛnw bɛɛ kunna sankolo la, ale ye fɛnba dɔ yira. Minw bɛɛ tun sɔnna ka don yen, Ala ka sebagaya sera olu bɛɛ ma, u barika banna, u jaa tigɛra. 25U ye fɛɛn min ye, o filɛ: U ye soo dɔ ye, a labɛnnin tun lo kosɔbɛ. Mɔgɔ min tun b'a kan, ale be siranya bila mɔgɔ la haali. Soo nin girinna k'a ɲafɛsenw kɔrɔta Eliwodɔri kama. Cɛɛ min tun b'a kan, ale ka kɛlɛkɛminanw tun ye sanu ye. 26O waati yɛrɛ la fana, Eliwodɔri ye kanbelen fila dɔ ye, fanga tun b'u la kosɔbɛ, u tun cɛɛ ka ɲi haali, dakamanafani tun b'u kaan na. U lɔr'a faan fila bɛɛ la ka to k'a bugɔ dɔrɔn, ni bugɔli farimanw ye. 27O yɔrɔnin kelen, Eliwodɔri benna ka kirin. U y'a ta k'a la fɛɛn dɔ kan. 28Ale min tun donna nafolo marayɔrɔ nin na, ni nɔfɛmɔgɔ caaman ye ni a ka kɛlɛdenw bɛɛ ye, u y'ale ta ka taga dɛsɛ kosɔn, a tun te se tugu, mɔgɔ nunu y'a lɔn tiɲɛ na ko Ala ye setigi ye.\n29Ala ka setigiya kosɔn, cɛɛ nin lara tɛtɛtɛ, a te sera ka kuma, a jigi tun te dɛmɛ ni foyi kan tugu. 30Nga dugu mɔgɔw tora ka Matigi tanu, ale min ye koba kɛ ka boɲa la a ka yɔrɔ kan. Alabatosoba min tun kɛra siranyayɔrɔ ye, a ma mɛn, o yɔrɔ bɛɛ kɛra nisɔndiya ye kosɔbɛ, bari, Matigi Setigi ye koo kɛ.\nAla bolo be se Eliwodɔri ma\n31Eliwodɔri bilasirabaga dɔw teliyara k'a fɔ Oniyasi ye ko a ka Fɛɛn bɛɛ kuntigi dali a ka cɛɛ nin kisi, min lanin ye a tora dɔɔni dɔrɔn a be sa. 32Janko masacɛ kan'a fɔ ko zuwifuw ye duu siri Eliwodɔri la, sarakalasebagaw kuntigi ye saraka bɔ waasa cɛɛ nii ka segi a ma. 33A tun be kojugu yafa saraka nin bɔra tuma min na, Eliwodɔri ye kanbelen nunu ye tugu, fani min tun b'u kaan na ka kɔrɔ, o le tun b'u la. U lɔnin tun b'a gɛrɛfɛ. U y'a fɔ a ye ko: «Sarakalasebagaw kuntigi Oniyasi fo kosɔbɛ, daan tɛ foli min na. Bari, ale kosɔn lo Matigi y'i kisi. 34Sankolotigi ye ele min bugɔ, wili sisan ka taga ale Ala ka setigiya fɔ mɔgɔw bɛɛ ye.» U y'o fɔ ka ban dɔrɔn, u tununa.\nEliwodɔri be Ala ka sebagaya fɔ\n35Eliwodɔri ye saraka bɔ Matigi ye ka ban, k'a daa di a nii kisibaga ma fɛɛn caaman la. A ye sira ɲini Oniyasi fɛ, a kɔsegira n'a ka kɛlɛdenw ye masacɛ fɛ. 36Ala ye min kɛ, ni Eliwodɔri y'o ye, a tora k'o fɔ bɛɛ ɲana. 37Masacɛ y'a ɲininga ko mɔgɔ sifa jumɛn le ka ɲi ka bila ka taga o yɔrɔ la tugu. Eliwodɔri y'a jaabi ko: 38«N'i jugu dɔ be yen, walima mɔgɔ min b'i ka fanga bɔsiyɔrɔ ɲinina, o mɔgɔ bɔɲɔgɔnko le ka ɲi ka bila ka taga yen. A mugunin le bena kɔsegi e ma, n'a kisira kɔni. Bari, sebagaya dɔ be yɔrɔ nin na. 39Ala min sigiyɔrɔ be sankolo la, ale lo be yɔrɔ nin kɔlɔsira, ani k'a tanga. Mɔgɔ min mana don yen ni miiriyajugu ye, a b'o bugɔ k'a halaki.» 40Eliwodɔri ka koo, ni Alabatosoba nafolo tangako kɛra ten le.


Mas 2nan 12 AKKDC08 - Zowasi saan wolonwulanan na, a - Bible Search\nMas 2nan 11 Mas 2nan 13\nMas 2nan 12\nZuda mara masacɛ Zowasi ka koo\n(Lok 2nan 24.1-3)\n1Zowasi saan wolonwulanan na, a kɛra masacɛ ye. 2O kɛra Zewu ka masaya saan wolonwulanan ye. A ye saan bi naani kɛ masaya la Zeruzalɛmu. A bamuso tɔgɔ tun ko Sibiya ka bɔ Bɛriseba. 3Zowasi ye koɲuman kɛ Masaba ɲakɔrɔ a sii bɛɛ la, bari sarakalasebaga Yoyada tun y'a ladi ka ɲa. 4O n'a ta bɛɛ, sɔnnikɛyɔrɔw tun ma tunu. Jama tun be to ka sɔnni kɛ ani ka wusulan jɛni o yɔrɔ nunu na halibi.\nZowasi be Alabatosoba lalaga\n(Lok 2nan 24.4-14)\n5- Zowasi y'a fɔ sarakalasebagaw ye ko: «Wari min bɛɛ dira Masaba ma n'u nana n'a ye a ka soo kɔnɔ, bolomafara, u be min di, ani mɔgɔw be minw di ni diyanako ye Masaba ka soo kɔnɔ, 6aw ka to k'u minɛ aw yɛrɛ ma, aw lɔnbagaw fɛ. Nga aw ka banba ka Masaba ka soo yɔrɔcɛnninw lalaga n'a ye.»\n7Nga fɔɔ ka taga se masacɛ Zowasi ka masaya saan mugan ni sabanan ma, sarakalasebagaw tun ma Masaba ka soo yɔrɔcɛnninw lalaga. 8O la, masacɛ Zowasi ye sarakalasebaga Yoyada wele, ani sarakalasebaga tɔw, k'a fɔ u ye ko: «Mun na aw te soo nin yɔrɔcɛnninw lalaga? Kabini sisan aw tena to ka wari minɛ aw lɔnbagaw fɛ tugu. Bari, aw ka kan k'a di u ka Masaba ka soo lalaga n'a ye.» 9Sarakalasebagaw sɔnna k'u tena wari minɛ jama fɛ tugu, ani ko Masaba ka soo yɔrɔcɛnninw lalagako te u bolo tugu. 10O la, sarakalasebaga Yoyada ye kɛsu dɔ ta ka woo sɔgɔ a datugulan na, ka ta'a bila sarakabɔyɔrɔ gɛrɛfɛ, mɔgɔ dontɔ Masaba ka soo kɔnɔ, kinibolo faan na. Sarakalasebaga minw tun be soo daa kɔlɔsila, mɔgɔw tun be to ka na ni wari min ye Masaba ka soo kɔnɔ, u tun be to k'o don kɛsu nin kɔnɔ. 11N'u y'a ye ko wari buguyara kɛsu kɔnɔ tuma min na, masacɛ ka sɛbɛnnikɛla ni sarakalasebagaw kuntigi be taga ta ka ta'a jati. 12O kɔ, olu b'a di baarakuntigiw ma, Masaba ka soo lalagako tun be minw bolo. Mɔgɔ minw tun be Masaba ka soo baara la, baarakuntigi nunu tun be to k'o wari nin kɛ k'olu sara: yirilɛsɛbagaw, 13ni solɔbagaw, ani kabakurulɛsɛbagaw, ani ka lɔgɔw ni kabakuru lɛsɛninw san k'u kɛ ka Masaba ka soo lalaga. Masaba ka soo lalagako musakaw bɛɛ tun be kɛ n'o wari ye. 14Nga u m'a si kɛ ka daga warigwɛlamanw ni fitinɛ juru tigɛminanw, walima jifilenw, walima buru fiyɛtaw dilan. U ma minan sanulaman, walima warigwɛlaman si dilan n'a ye, k'o kɛ Masaba ka soo kɔnɔ ta ye. 15U tun be to k'a di baarakuntigiw ma minw tun be Masaba ka soo lalagako musakaw ɲanabɔ. 16- U tun be to ka wari nin di mɔgɔ minw ma, ko u ka baarakɛlaw sara n'a ye, u tun te olu ɲininga a kɛcogo la, bari olu tun b'o baara nin kɛ ni tilenninya ye. 17- Ni mɔgɔ dɔ ye wari bɔ fili yafa saraka ye, walima hakɛ yafa saraka, o wari tun te fara o kan Masaba ka soo kɔnɔ, o tun ye sarakalasebagaw ta ye.\nZowasi ka masaya labanko\n(Lok 2nan 24.23-27)\n18O waati la, Siri masacɛ Azayɛli wilila ka na Gati kɛlɛ kama, a sera a kɔrɔ. O kɔ, a tun b'a fɛ ka taga Zeruzalɛmu kɛlɛ. 19Zuda masacɛ Zowasi faaw Zozafati ni Zoramu ani Akaziyasi tun ye fɛɛn minw di Ala ma, ani ale Zowasi yɛrɛ tun ye minw di fana, a ye olu bɛɛ di Siri masacɛ Azayɛli ma, ni sanu min bɛɛ tun be Masaba ka soo nafolo marayɔrɔ la, ani masacɛ ka soo ta la. Ale ye Zeruzalɛmu kɛlɛko dabila.\n20Zowasi ka kɛwali tɔw, n'a ka baara bɛɛ, o be sɔrɔ Zuda mara masaw ka loon o loon kibaru sɛbɛ kɔnɔ. 21O kɔ, a ka kɛlɛdenw kuntigiw wilil'a kama ka janfa siri a la k'a faga Bɛtimilo, Sila sira kan. 22A ka kɛlɛden kuntigiw Simeyati dencɛ Yozabadi ni Somɛri dencɛ Yewozabadi le y'a faga. U y'a suu don a faaw ka kaburu kɔnɔ Dawuda ka ciin na. O kɔ, a dencɛ Amaziyasi sigir'a nɔɔ na masaya la.


Amɔ 7 AKKDC08 - Matigi, Masaba ye fɛɛn min yira ne la, - Bible Search\nAmɔ 6 Amɔ 8\n1Matigi, Masaba ye fɛɛn min yira ne la, o filɛ: A tun be tɔnwulenw labɛnna caaman. O y'a sɔrɔ masacɛ niyɔrɔ suman tun tigɛra ka ban. Biin minw be nugu sumanw tigɛnin kɔ, olu tun be nugura.\n2U tun be dugukolo biinw bɛɛ ɲimina minkɛ, ne ko: «Matigi, Masaba, yafa i ka mɔgɔw ma! Yakuba kɔmɔgɔw bena balo cogo di? See t'u ye.»\n3Masaba nana makari. A ko: «O koo nin tena kɛ.»\n4Matigi, Masaba ye fɛɛn min yira ne la, o filɛ: Matigi, Masaba tun ye tasuma labɛn k'a ka mɔgɔw ɲaa gwan u ka kojugu kosɔn. A tun be dugukolo jukɔrɔ jii banna, ka forow jɛni. 5Ne y'a fɔ ko: «Matigi, Masaba, o lalɔ sa! Yakuba kɔmɔgɔw bena balo cogo di? See t'u ye.» 6Masaba makarila. A ko: «O koo nin fana tena kɛ.»\nSolɔbaga ka minan dɔ\n7Matigi ye fɛɛn min yira ne la, o filɛ: A tun lɔnin be kogo dɔ kan kogo tilenfɛn b'a bolo. 8Masaba ye ne ɲininga ko: «Amɔsi, i be mun le yera?» Ne y'a jaabi ko: «Ne ɲaa be kogo tilenfɛn na.» Masaba ko ne ma: «Ne bena kogo tilenfɛn nin jigi n ka jama Isirayɛli cɛma. Ne tena yafa u ma tugu fewu! 9- Sɔnnikɛyɔrɔ minw be Isiyaka ka somɔgɔw fɛ, ne bena olu halaki. Ka Isirayɛli ka batolikɛyɔrɔw ci. Ne bena wili masacɛ Zerobowamu ka mɔgɔw kama ni murujan ye.»\nAmɔsi gwɛnko ka bɔ Betɛli\n10Sarakalasebagaw ɲamɔgɔ min tun be Betɛli dugu kɔnɔ, n'o ye Amaziyasi ye, ale ye mɔgɔ ci ka ta'a fɔ Isirayɛli masacɛ Zerobowamu ye ko: «Amɔsi b'a fɛ ka janfa siri i la Isirayɛlidenw cɛma dɛ! Jamanadenw te sera k'a ka kuma muɲu tugu dɛ! Bari a b'a fɔra ko:\n11‹Murujan le bena Zerobowamu halaki,\nIsirayɛlidenw bɛɛ be minɛ\nka taga fɔɔ yɔrɔjan na!› »\n12O kɔ, Amaziyasi y'a fɔ Amɔsi ye ko: «Kira, tɛmɛ! taga Zuda mara la k'i ka kiraya kɛ yen k'i ka balo sɔrɔ. 13Kana kirayakuma fɔ yan Betɛli tugu. Bari, yan ye masacɛ ka batolikɛyɔrɔ ye, jamana ka batolikɛyɔrɔba lo!»\n14Amɔsi ye Amaziyasi jaabi ko: «Ne tun te kira ye, ne te kiraya kɛ n ka balo kama, nga ne ye begɛnmarabaga le ye, yiriforo be n fɛ. 15Masaba ye ne to n ka begɛnw kɔfɛ ka n wele, k'a fɔ n ye ko: ‹taga kiraya kɛ n ka jama Isirayɛli ye.› 16Ele Amaziyasi do ko ne kana kirayakumajugu fɔ Isirayɛlidenw koo la, ko ne kana dajugu la Isiyaka ka somɔgɔw kan. O la, i tulo malɔ Masaba ka kuma na sisan.\n‹I ka muso bena kɛ jantara ye dugu kɔnɔ.\nI dencɛw n'i denmusow bena faga ni murujan le ye.\nJuruw bena la k'i ka forow tilan.\nEle yɛrɛ bena taga sa dugukolo min kan,\no yɛrɛ danganin be.\nIsirayɛlidenw bena minɛ ka taga fɔɔ yɔrɔjan.› »


Zer 42 AKKDC08 - Kɛlɛkuntigiw bɛɛ, Kareya deen Yowanan - Bible Search\nZer 41 Zer 43\nZeremi taako Ezipiti jamana la\n1Kɛlɛkuntigiw bɛɛ, Kareya deen Yowanan ni Osaya deen Azariya, ani jama bɛɛ, denmisɛn fara mɔgɔkɔrɔba kan, u bɛɛ tagara 2kira Zeremi fɛ k'a fɔ a ye ko: «I tulo malɔ an ka daalili la. An tɔɔ min bɛɛ tora, Masaba e ka Ala daali an ye. Bari an tun ka ca nga an tora fitini. Ele yɛrɛ ɲaa b'a la. 3An ka kan ka sira min ta, ani ka min kɛ, Masaba e ka Ala k'o yira an na.»\n4Kira Zeremi y'u jaabi ko: «N y'a mɛn. Aw y'a ɲini ne fɛ cogo min na, ne bena na Masaba aw ka Ala daali. A mana kuma o kuma fɔ aw ka koo la, ne bena o bɛɛ fɔ aw ye. Ne ten'a si dogo aw la.»\n5U y'a fɔ Zeremi ye ko: «Masaba e ka Ala bena min fɔ i ye an ka koo la, an bena o le kɛ. Masaba ka kɛ an seere ye o la. 6A ka nɔgɔ, walima a ka gwɛlɛ wa, an bena Masaba an ka Ala ka fɔta le kɛ, an ko i ka ale min ɲininga. O la, an bena hɛrɛ sɔrɔ bari an ye mɛnni kɛ a fɛ.»\n7Tile tan tɛmɛnin kɔ, Masaba kumana Zeremi fɛ. 8Zeremi ye Kareya dencɛ Yowanan ni kɛlɛkuntigi minw bɛɛ tun be n'a ye, ni jama bɛɛ wele, denmisɛn fara mɔgɔkɔrɔba kan, 9k'a fɔ u ye ko: «Masaba, Isirayɛli ka Ala, aw ko ne ka min ɲininga k'a daali aw ye, ko: 10‹N'aw tora jamana nin kɔnɔ, ne bena fanga don aw la, ne tena aw halaki tugu, ne bena aw sigicogo ɲa, n tena aw wili tugu. Bari, ne ye bɔnɛ min lase aw ma, ne be nimisa o la. 11Aw be siran Babilɔni masacɛ min ɲa, aw kana siran ale ɲa tugu. Ne Masaba le ko ten. Aw kana siran a ɲa tugu, bari, ne be ni aw ye janko k'aw kisi, k'aw bɔ a bolo. 12Ne bena makari aw la, o kama, ale fana bena makari aw la k'a to aw ka segi ka na aw ka dugukolo kan.›\n13«Nga n'aw y'a fɔ ko: ‹An tena to jamana nin kɔnɔ›, n'aw ma sɔn ka mɛnni kɛ ne Masaba aw ka Ala fɛ, 14n'aw y'a fɔ ko: ‹Ayi, an bena taga sigi Ezipiti jamana na, an tena kɛlɛ sɔrɔ yen, an tena buru fiyɛkan mɛn, an tena tɔɔrɔ kɔngɔ bolo yen.› 15Ayiwa, aw ye ne Masaba ka kuma lamɛn, aw Zuda mara mɔgɔ tɔw. Ne Masaba, Setigi, Isirayɛli ka Ala ko n'aw y'a latigɛ ka taga Ezipiti, n'aw tagara sigi yen, 16aw be siran murujan min ɲa, a bena aw sɔrɔ o yɔrɔ la, Ezipiti jamana la. Aw be jɔɔrɔ kɔngɔko min na, o bena aw tɔɔrɔ yen. Aw bena sa o yɔrɔ le la. 17Mɔgɔ minw bɛɛ ben'a latigɛ ka taga sigi Ezipiti, murujan ni kɔngo ani fɔɲɔbana bena olu bɛɛ faga. Ne bena bɔnɛ min lase u ma, u si tena bɔ o la, u si tena to nii la. 18Bari ne Masaba, Setigi, Isirayɛli ka Ala ko ne bena n ka dimi ni n ka fariya yira aw la i ko Zeruzalɛmukaw ta, n'aw tagara Ezipiti jamana la. Aw bena kɛ dusukasifɛnw, ni dangafɛnw, ani nɛnifɛnw ye. Aw ɲaa tena la yan yɔrɔ kan tugu.\n19«Aw Zuda mara mɔgɔ tɔw minw tora, Masaba b'a fɔra aw ye ko: ‹Aw kana taga Ezipiti jamana la!› Ne b'a fɔ k'a gwɛlɛya aw ye bii. 20Aw b'aw yɛrɛ le nigɛra, bari aw le tun ko ne ka Masaba aw ka Ala ɲininga, ko a mana fɛɛn o fɛɛn fɔ, ko n k'o fɔ aw ye, ko aw ben'a kɛ. 21Ne do y'o le fɔ aw ye bii, nga aw te mɛnni kɛra Masaba aw ka Ala ka kuma na. A ye min fɔ ne ye ko n k'a fɔ aw ye, aw ma mɛnni kɛ a si la. 22Ayiwa, aw k'a lɔn sisan ko aw be tagara sigi yɔrɔ min na, murujan, ni kɔngɔ, ani fɔɲɔbana le bena aw faga yen.»


Sam 2nan 24 AKKDC08 - Masaba dimina Isirayɛlidenw kɔrɔ - Bible Search\nSam 2nan 23 Mas fɔlɔ int\nSam 2nan 24\nDawuda be mɔgɔw jati\n(Lok fɔlɔ 21.1-6)\n1Masaba dimina Isirayɛlidenw kɔrɔ tugu. A y'a kɛ Dawuda ye koo dɔ kɛ u ka hɛrɛ te min na. A y'a fɔ ko a ka Zuda kɔmɔgɔw ni Isirayɛliden tɔw jati. 2Masacɛ y'a fɔ kɛlɛdenw kuntigi Zowabu ye, min tun b'a gɛrɛfɛ, ko a ka taga Isirayɛli maraw bɛɛ la, k'a ta Dan mara la kɔgɔdugu faan fɛ fɔɔ ka taga se Bɛriseba, worodugu faan fɛ. Ko u ka mɔgɔw jati, janko ale ka se k'u daa lɔn. 3Zowabu y'a fɔ a ye ko: «Masaba i ka Ala k'a kɛ jama be buguya siɲɛ kɛmɛ, masacɛ, ne matigi k'o ye. Nga mun na masacɛ, ne matigi b'a fɛ k'o koo ɲɔgɔn kɛ?» 4Nga masacɛ tor'a ka kuma kan a tun ye min fɔ Zowabu ni kɛlɛdenw kuntigiw ye. O la, u ye sira minɛ janko ka taga mɔgɔw jati. 5U tagara Zurudɛn baji tigɛ, ka ta'a daminɛ Arowɛri, dugu min be Gadi kɔkɛnɛ na, o worodugu ɲafan na. O kɔ, u tagara Yazɛri faan fɛ. 6U tagara se Galaadi mara la ani kulujukɔrɔ, Ɔdisi, ka sɔrɔ ka taga Danyaan n'a lamini na, ani Sidɔn. 7U tagara fana Tiri dugu barikaman na, ani iviw ka duguw, ni kanaanw duguw bɛɛ kɔnɔ fana. U nana laban Bɛriseba, Zuda mara worodugu ɲafan fɛ. 8U ye jamana nin bɛɛ yaala ten, ka kɔsegi ka na se Zeruzalɛmu, kalo kɔnɔntɔn ni tile mugan kɔ. 9Zowabu nana jama daa fɔ masacɛ ye. Cɛɛ minw tun be se ka taga kɛlɛ la n'u be se murujan kɔrɔ, Zuda kɔmɔgɔw ka mara la, olu tun ye mɔgɔ waa kɛmɛ duuru (500 000) ye. Isirayɛliden tɔw fɛ, mɔgɔ waa kɛmɛ seegi (800 000) tun be yen.\nAla be Dawuda ka kojugu sara\n(Lok fɔlɔ 21.7-17)\n10Mɔgɔw jatinin kɔ, Dawuda dusu tora ka panpan. A y'a fɔ Masaba ye ko ale ye mɔgɔw jati minkɛ, k'o kɛra hakɛba ye. Ko sisan Masaba ka yafa a ka baarakɛla ma, ko bari ale ye hakilitanya baara le kɛ.\n11O dugusagwɛ, yanni Dawuda ka wili, o y'a sɔrɔ Masaba ka kuma sera kira Gadi ma. Ale lo tun ye Dawuda ladibaga ye. 12Masaba ko: «Ta'a fɔ Dawuda ye ko ne bena koo saba le latigɛ a ye, ko a ka kelen woloma u la ne bena min kɛ a la.» 13O la, Gadi tagara Dawuda sɔrɔ k'a fɔ a ye ko: «I b'a fɛ kɔngɔ ka don i ka jamana kɔnɔ saan saba kɔnɔ wa? Walima i juguw k'i gwɛn kalo saba kɔnɔ n'i be boli u ɲa? Walima banajugu ka don jamana nin kɔnɔ tile saba? Ne ka kan ka kɔsegi ka taga min fɔ n cibaga ye, o fɔ sisan.» 14Dawuda y'a fɔ a ye ko: «Ne dusu kasinin lo kosɔbɛ. An ka ben Masaba bolo, bari a be makari kosɔbɛ, ne kana ben adamadenw bolo.» 15O la, Masaba y'a kɛ banajugu donna Isirayɛli jamana kɔnɔ, k'a ta o loon sɔgɔma fɔɔ ka taga se waati latigɛnin nin ma. K'a ta Dan mara la fɔɔ ka taga se Bɛriseba, mɔgɔ waa bi wolonwula (70 000) le sara mɔgɔw cɛma.\n16Mɛlɛkɛ tun b'a fɛ ka Zeruzalɛmu halaki tuma min na, Masaba y'a ka latigɛli yɛlɛma cɛnni nin la. A y'a fɔ mɛlɛkɛ ye k'o b'a bɔ, ko a k'a dabila. O y'a sɔrɔ a tun surunyana zebuzicɛ Orona ka sumangosikɛnɛ na ka ban.\n17Dawuda y'a ye ko mɛlɛkɛ tun b'a la ka mɔgɔw faga jama cɛma. A y'a fɔ Masaba ye ko: «Ne le ye hakɛ kɛ, ne le filila, mɔgɔ nunu ma foyi kɛ. Ne bugɔ, ani n ka somɔgɔw.»\n(Lok fɔlɔ 21.18-27)\n18O loon yɛrɛ la, Gadi tagara Dawuda fɛ k'a fɔ a ye ko a ka taga sarakabɔyɔrɔ lɔ Masaba ye zebuzicɛ Orona ka sumangosikɛnɛ na. 19Dawuda wilila ka taga i ko Gadi y'a fɔ cogo min na, ka kɛɲɛ ni Masaba ka fɔta ye. 20Orona ye filɛli kɛ ka masacɛ n'a ka dakɔrɔsigiw natɔ ye a fɛ. A bɔra k'a kunbiri gwan masacɛ ɲafɛ k'a ɲaa biri duguma. 21A y'a fɔ ko: «Mun na masacɛ, ne matigi be n'a ka baaraden fɛ?» Dawuda y'a jaabi ko ale be na a ka sumangosikɛnɛ san a fɛ ka sarakabɔyɔrɔ lɔ Masaba ye, janko banajugu nin ka ban ka bɔ jama cɛma. 22Orona y'a fɔ Dawuda ye ko: «Masacɛ, ne matigi, i sagolafɛn minɛ k'o bɔ saraka ye. Misiw be yen, i be se k'o bɔ saraka jɛnitaw ye, k'o jɛni ni zuuw ye, ani sumangosinanw.» 23A ye fɛɛn bɛɛ nin masacɛ la, k'a fɔ a ye ko: «Masaba i ka Ala k'i ka saraka minɛ.» 24Nga masacɛ y'a fɔ a ye ko: «Ayi, ne bena u san i fɛ. Ne tena saraka jɛnita si bɔ Masaba n ka Ala ye, ne ka wasiji te min na.» O kɔ, Dawuda ye kɛnɛ ni misi nunu san warigwɛ kuru bi duuru la. 25A ye sarakabɔyɔrɔ lɔ Masaba ye o yɔrɔ la, ka saraka jɛnitaw ni jɛnɲɔgɔnya sarakaw bɔ. O la, Masaba y'a ka daalili jaabi k'a nɔgɔya jamana ye, bana nin banna Isirayɛli jamana kɔnɔ.


Kok 15 AKKDC08 - Masaba y'a fɔ Musa ye ko: «Kuma - Bible Search\nKok 14 Kok 16\n1Masaba y'a fɔ Musa ye ko: 2«Kuma Isirayɛlidenw fɛ k'a fɔ u ye ko: Ne bena jamana min di aw ma ka kɛ aw sigiyɔrɔ ye, aw donnin kɔ a la, 3ni aw be misi, walima begɛnmisɛn bɔ saraka ye min be jɛni pewu ne Masaba ma, n'a kasa ka di ne ye, a kɛra saraka jɛnita ye, walima dajuru sarata ye wo, walima diyanaboɲafɛn, walima ɲanagwɛ loon sarakaw, a ka kɛ nin cogo la: 4Saraka bɔbaga ka mugu tɛntɛnnin kilo saba kɛ suman saraka ye ne Masaba ye, ka tulu litiri kelen ani tilan ɲagami a la. 5Duvɛn litiri kelen ni tilan ka kɛ saraka ye ni sagaden kelen kelen bɛɛ ye, minw be kɛ saraka jɛnita ye, walima suman saraka ye. 6Ni sagajigi lo, i ka mugu tɛntɛnnin kilo wɔɔrɔ kɛ suman saraka ye, ka tulu litiri fila ɲagami a la, 7ani ka duvɛn litiri fila kɛ saraka ye. A ka kɛ saraka ye min kasa ka di ne Masaba ye. 8Ni tura kɛɲɛnin lo, a kɛra saraka jɛnita ye wo, walima dajuru sarata ye, walima jɛnɲɔgɔnya saraka ye, ne Masaba ye, 9a bɔbaga ka na ni tura nin ye, ani mugu tɛntɛnnin kilo kɔnɔntɔn ye, tulu litiri saba ka ɲagami o la, k'o mugu kɛ suman saraka ye, 10ka duvɛn litiri saba kɛ saraka ye. O bena kɛ saraka ye min be jɛni pewu, a kasa ka di ne Masaba ye. 11Aw k'a kɛ ten tura kelen kelen bɛɛ la, walima sagajigi, walima sagaden, walima baden na. 12Aw k'a kɛ ten aw ka begɛnw kelen kelen bɛɛ sarakatuma na, hali ni daa o daa lo. 13Dugulenw kelen kelen bɛɛ ben'a kɛ ten a ka sarakaw bɔtuma na minw be jɛni pewu, n'u kasa ka di ne Masaba ye. 14Loon nataw la, ni lonan min sigira aw cɛma ka waatijan kɛ, walima ni min tɛmɛtɔ lo aw fɛ, n'a b'a fɛ ka saraka bɔ min be jɛni pewu n'a kasa ka di ne Masaba ye, a k'a kɛ i n'a fɔ aw b'a kɛ cogo min na. 15O ye sariya ye jama fɛ, aw ni lonanw fɛ, minw be aw cɛma. O ye sariya ye aw kɔmɔgɔw bɛɛ fɛ min tena dabila abada. Aw ni jamana wɛrɛ mɔgɔ bɛɛ ka kan ne Masaba fɛ. 16- Sariya kelen le bena to aw ni lonan fɛ, minw be aw cɛma, koo kelen le ɲininin be aw fɛ fana.»\n17Masaba y'a fɔ Musa ye ko: 18«Kuma Isirayɛlidenw fɛ k'a fɔ u ye ko: Ne be tagara n'aw ye jamana min na, ni aw donna yen tuma min na, 19ni aw b'o yɔrɔ suman dumu, aw ye dɔ bɔ o la k'a kɛ saraka ye ne Masaba ye. 20Aw k'aw ka suman kuun fɔlɔ mugu dɔ yiran ŋɔmi ye k'a bɔ saraka ye i n'a fɔ u be suman saraka bɔ sumangosikɛnɛ la cogo min na. 21Aw k'aw ka suman kuun fɔlɔ mugu dɔ bɔ saraka ye ne Masaba ye, aw kɔmɔgɔw fana k'o kɛ tuma bɛɛ.\n22«Ne Masaba ye sariya minw fɔ Musa ye, n'aw filila, ni aw ma u dɔ bato, 23ne ye koo o koo fɔ aw ye Musa barika la k'a ta loon min na ne ye sariya sigi aw ye, fɔɔ k'a kɛ waati bɛɛ koo ye, 24ni fili kɛra olu dɔ koo la, k'a sɔrɔ jama ma bɔ a kala ma, o tuma na, jama bɛɛ ka tura kɛɲɛnin bɔ saraka jɛnita ye, a kasa ka di ne ye. Suman saraka ni jii min koo fɔra sariya kɔnɔ, u k'o fara tura kan, k'u bɔ, ka bakɔrɔnin kelen fana kɛ hakɛ yafa saraka ye. 25Sarakalasebaga ka Isirayɛli jama bɛɛ ka yafa daali, o la, ne bena yafa u ma, bari filiko tun lo, u nana saraka bɔ ne ye fana min be jɛni pewu, ka na ni fili yafa saraka fana ye u ka filiko kosɔn. 26N bena yafa Isirayɛli jama bɛɛ ma, ani lonanw ma, minw be u cɛma, bari filiko nin ye jama bɛɛ kunko ye.\n27- «Ni mɔgɔ kelen dama le filila ka hakɛ kɛ, a ka na ni sankelen bamuso ye k'o kɛ hakɛ yafa saraka ye. 28Ni min filila ka hakɛ kɛ, sarakalasebaga bena o tigi ka yafa daali ne Masaba ɲakɔrɔ. N'a y'a kɛ ka ban tuma min na, ne bena yafa o tigi ma. 29Ni mɔgɔ o mɔgɔ filila ka hakɛ kɛ, sariya kelen le be bɛɛ fɛ, dugulen fara lonan kan. 30Nga mɔgɔ o mɔgɔ, dugulen fara lonan kan, n'a tugura ka kojugu kɛ, o tigi ye ne Masaba hakɛ ta, a ka kan ka gwɛn ka bɔ a ka mɔgɔw cɛma. 31A ye ne ka kuma mafiɲɛya, a ma ne ka fɔta bato, o la, a ka kan ka gwɛn, a jalakinin be to a ka tilenbaliya kosɔn halibi.»\nLafiɲɛlon cɛnbaga be faga\n32Ka Isirayɛlidenw to kongokolon kɔnɔ, loon dɔ, u ye cɛɛ dɔ ye, n'a be lɔgɔ ɲinina lafiɲɛlon na. 33Minw y'a ye lɔgɔ ɲiniyɔrɔ la, olu nana n'a ye Musa ni Arɔn ani jama bɛɛ fɛ. 34U y'a mara kosɔbɛ bari u tun ka kan ka koo min kɛ a la, kuma gwɛnin tun ma fɔ o koo la fɔlɔ. 35Masaba y'a fɔ Musa ye ko: «Cɛɛ nin ka kan ka faga, jama bɛɛ k'a bon ni kabakuruw ye u ka sigiyɔrɔ kɔfɛ.» 36O la, jama bɛɛ bɔra n'a ye u ka sigiyɔrɔ kɔfɛ k'a bon ni kabakuruw ye k'a faga i ko Masaba y'a fɔ Musa ye cogo min na.\n37Masaba y'a fɔ Musa ye ko: 38- «Kuma Isirayɛlidenw fɛ k'a fɔ u ye ko u ka masirifɛnw dilan u ka faniw dagolow la, ani u kɔmɔgɔw, waati nataw la, jese bulaman ka siri o fɛɛn nunu bɛɛ la. 39N'u y'o masirifɛn nunu ye tuma o tuma, u hakili be jigi ne Masaba ka fɔta bɛɛ la, k'u bato. O la, u tena sɔn ka kakalaya kɛ, u ɲadenw ka miɲɛtɔya tena u bila tilenbaliya la. 40O la, u bena u hakili to ne ka fɔta bɛɛ la k'u kɛ, ani ka kɛ ne, u ka Ala ka mɔgɔsɔbɛw ye. 41Ne le ye Masaba ye, aw ka Ala, ne min y'aw bɔ Ezipiti jamana na janko ka kɛ aw ka Ala ye. Ne le ye Masaba ye, aw ka Ala.»


Sam 2nan 23 AKKDC08 - Dawuda ka kuma laban filɛ nin ye: - Bible Search\nSam 2nan 22 Sam 2nan 24\nSam 2nan 23\nDawuda ka kuma laban\n1Dawuda ka kuma laban filɛ nin ye:\n«Zese dencɛ Dawuda ka kuma,\nmɔgɔ min kɛra mɔgɔbaba ye,\nale ka kuma lo,\nYakuba ka Ala ka mɔgɔ wolomanin,\nIsirayɛlidenw be min la dɔnkili la ni nisɔndiya ye.\n2Masaba ka Nii b'a ta fɔ ne barika la,\na ka kuma be ne daa la.\n3Isirayɛli ka Ala kumana,\nIsirayɛli dogokabakuru y'a fɔ ne ye ko:\n‹Mɔgɔ min b'a ka kuntigiya kɛ ni tilenninya ye,\nmɔgɔ min b'a ka kuntigiya kɛ ni Alaɲasiran ye,\n4o tigi be i ko dugugwɛdafɛ kɛnɛ,\nsankaba te yen sɔgɔmada min na.\nSanji bennin kɔ, tile be bɔ k'a kɛ biin be falen.›\n5Ne ka soo te ten Ala ɲakɔrɔ wa?\nBari, a ye layidu cɛnbali ta ne ye.\nA fɛɛn bɛɛ labɛnnin lo,\nn'a be boloɲuman kan.\nA bena ne kisi koo bɛɛ la,\na bena n diyanako bɛɛ see di n ma.\n6Nga mɔgɔjuguw bɛɛ be i ko ŋɔni,\nu be min fili.\nU t'u ta n'u bolo ye.\n7Ni mɔgɔ min b'a fɛ ka maga u la,\no tigi be nigɛ le ta,\nU b'u jɛni o yɔrɔ kelen na.»\nDawuda ka cɛfariw\n(Lok fɔlɔ 11.10-47)\n8Cɛfari minw tun be baara kɛ Dawuda ye, olu tɔgɔ filɛ nin ye: Isebaali, Takemonika tun lo. Ale lo tun ye cɛfariw kuntigi saba la mɔgɔ fɔlɔ ye. Min y'a ka taman kɛ ka mɔgɔ kɛmɛ seegi faga kɛlɛ kelen na.\n9Ale kɔ, Dodo dencɛ Eleyazari tun be yen. A mamacɛ bɔra Awowa. Cɛfariw kuntigi mɔgɔ saba minw tun ye filisiw kunbɛn ni Dawuda ye tuma min na u tun lajɛnna kɛlɛ kama, Eleyazari tun ye olu dɔ ye. O y'a sɔrɔ Isirayɛlidenw tun be bolila. 10Ale lo lɔra kelen kan ka filisiw faga fɔɔ a tigɛ jara ka nɔrɔ a ka murujan na. Masaba ye see di u ma kosɔbɛ o loon na. Kɛlɛdenw kɔsegira ka na tugu Eleyazari kɔ k'u juguw bololafɛnw le ta dɔrɔn.\n11Ale fana kɔ, Age ka bɔ Arari ale dencɛ Sama tun be yen. Filisiw tun ye ɲɔgɔn lajɛn sɔsɔforo dɔ kɔnɔ tuma min na, Isirayɛlidenw ka kɛlɛdenw bolila u ɲa. 12Nga Sama tagara lɔ o foro nin cɛmancɛ la, k'a tanga cɛnni ma. A ye filisiw faga. A kɛra ten, Masaba ye see di u ma kosɔbɛ.\n13Mɔgɔ saba bɔra cɛfari bi saba la ka taga Dawuda fɛ suman tigɛwaati la, Adulamu kuluwo kɔnɔ. O y'a sɔrɔ filisiw ka jɛnkulu dɔ tun siginin be erefaw ka kɔkɛnɛ na. 14Dawuda tun b'a ka dogoyɔrɔ la, filisiw ka kɛlɛden dɔw tun be Bɛtilehɛmu. 15Nin donn'a dusu la, a ko: «Kɔlɔn min be Bɛtilehɛmu dugu daa la, jɔn le bena taga jii bɔ ne ye o yɔrɔ la?» 16Cɛfari saba nunu tagara tɛmɛ filisiw ka kɛlɛdenw sigiyɔrɔ cɛma ka taga jii bɔ kɔlɔn nin kɔnɔ min be Bɛtilehɛmu dugu daa la, ka na n'a ye Dawuda fɛ, nga Dawuda ma sɔn k'a min. A y'a bɔn Masaba ye. 17A y'a fɔ ko: «Ne te se ka jii nin min, Masaba! Bari, a kɛra i n'a fɔ a bɔbaga nunu joli lo. Sabu, u y'u yɛrɛ nii di ka ta'a bɔ.» A ma sɔn k'a min.\nO cɛfari mɔgɔ saba ye fɛɛn min kɛ, o le y'o ye.\n18Seruya dencɛ Zowabu baden Abisayi tun ye cɛfari bi saba nunu kuntigi ye. A y'a ka taman kɛ ka mɔgɔ kɛmɛ saba faga. O la, a tɔgɔ bɔra u cɛma kosɔbɛ. 19A ye boɲa sɔrɔ kosɔbɛ u cɛma. Ale kɛra u kuntigi ye, nga a tun te cɛfariw kuntigi mɔgɔ saba nunu dɔ ye.\n20Yoyada dencɛ Benayawu ka bɔ Kabuseyɛli, kɛlɛdenŋana tun lo. A ye kobabaw kɛ. Ale lo ye mowabuw ka kɛlɛkɛwara fila faga. A tun jigira dingɛ kɔnɔ fana ka jara faga. *Sanji siminin tun benna o loon na yɛrɛ. 21A fana ye Ezipitika dɔ faga, barika tun be min na kosɔbɛ. Ka taman to o Ezipitika bolo, a tagar'a kama ni bere ye ka ta'a ka taman minɛ a fɛ, ka tila k'a faga n'a ye. 22Yoyada dencɛ Benayawu ye fɛɛn min kɛ, o le ye o ye. A tɔgɔ bɔra kosɔbɛ cɛfari bi saba nunu cɛma. 23U tun b'a jati kosɔbɛ mɔgɔ bi saba nunu cɛma, nga ale tun ma se mɔgɔ saba nunu fɛ. Kɛlɛden minw tun be ale masacɛ Dawuda kɔlɔsi, a y'a kɛ olu kuntigi ye.\n24Zowabu baden Azayɛli kɛra mɔgɔ bi saba nunu dɔ ye fana, ani Dodo dencɛ Elanan ka bɔ Bɛtilehɛmu, 25ni Arɔdikaw Sama ni Elika, 26ni Paliticɛ Ɛlɛsi, ni Ikɛsi dencɛ Ira ka bɔ Tekowa, 27ni Abiyezɛri ka bɔ Anatɔti, ni Usacɛ Mebunayi, 28ani Awoya kɔmɔgɔ Salimɔn, ni Netofaka Marayi, 29ani Netofaka Baana dencɛ Elɛbu, ni Iribayi dencɛ Itayi ka bɔ Gibeya, Bɛnzamɛn ka mara la, 30ani Pireyatɔnka Benayawu, ni Idayi ka bɔ Gaasi wolonkoto daa la, 31ani Bɛtarabaka Abiyalibɔn, ni Baarumika Azimawɛti, 32ani Salibimuka Eliyaba, ni Yasɛn deenw, Yonatan, 33ni Sama ka bɔ Arari mara la, ani Sarari dencɛ Ayamu ka bɔ Arari mara la, 34ni maakacɛ Asibayi dencɛ Elifɛlɛti, ani Giloka Ayitofɛli dencɛ Eliyamu, 35ni Ɛsirayi ka bɔ Karimɛli, ani Paarayi ka bɔ Ariba, 36ni Sobaka Natan dencɛ Yigeyali, ani Bani ka bɔ Gadi, 37ni amonicɛ Selɛki, ani Narayi ka bɔ Beerɔti, ale lo tun be to ka Seruya dencɛ Zowabu ka kɛlɛkɛminanw ta, 38ni Ira ni Garɛbu ka bɔ Yetɛri ka soo, 39ni iticɛ Uri. U bɛɛ lajɛnnin tun ye mɔgɔ bi saba ni wolonwula ye.


Luka 15 AKKDC08 - Lɛnpominɛlaw ni hakɛkɛlaw bɛɛ tun be - Bible Search\n1- Lɛnpominɛlaw ni hakɛkɛlaw bɛɛ tun be to ka gwɛrɛ Yezu la k'a ka kuma lamɛn. 2*Fariziɲɛw ni sariya karamɔgɔw tun be to ka ŋunuŋunu. U tun b'a fɔ ko: «Cɛɛ nin be hakɛkɛlaw minɛ ka ɲa ka dumuni yɛrɛ kɛ n'u ye.»\n3O la, Yezu ye talen nin la u ye ko:\n4«Ni saga kɛmɛ be aw dɔ fɛ, ni kelen tununa, a ten'a tɔɔ bi kɔnɔntɔn ni kɔnɔntɔn nunu to kongo kɔnɔ ka taga kelen nin yaala fɔɔ k'a ye wa? 5N'a y'a ye tuma min na, a b'a ta k'a bila a kaan na ni nisɔndiya ye. 6N'a kɔsegira ka se soo tuma min na, a b'a teriw n'a sigiɲɔgɔnw wele k'a fɔ u ye k'u ka nisɔndiya ɲɔgɔn fɛ, bari ko ale y'a ka sagatununin ye. 7Ne b'a fɔ aw ye ko ni hakɛkɛla kelen nimisara ka faran a ka kojuguw la, mɛlɛkɛw bena nisɔndiya sankolo la o tigi kosɔn, o cogo la fana. Mɔgɔtilennin bi kɔnɔntɔn ni kɔnɔntɔn minw mako te nimisali la, nisɔndiya min be kɛ olu kosɔn, o te se mɔgɔ kelen nin ta ma.\nWarimisɛn tununin min yera\n8«Ni warigwɛ deen tan be muso dɔ fɛ, ni kelen tununa, a tena fitinɛ mana ka soo furan k'a yaala ka ɲa fɔɔ k'a ye wa? 9N'a y'a ye tuma min na, a b'a teriw n'a sigiɲɔgɔnw wele k'a fɔ u ye k'u ka nisɔndiya ɲɔgɔn fɛ, bari ko ale ka warigwɛ deen kelen min tun tununa, ko a y'a ye. 10Ne b'a fɔ aw ye ko ni hakɛkɛla kelen nimisara ka faran a ka kojuguw la, nisɔndiya be kɛ Ala ka mɛlɛkɛw fɛ o tigi kosɔn o cogo la.»\nDeen min tununa n'a yera\n11Yezu y'a fɔ tugu ko: «Dencɛ fila tun be cɛɛ dɔ fɛ. 12Dɔgɔman y'a fɔ a facɛ ye ko: ‹N Faa, ne bena min sɔrɔ i cɛɛn na, o di ne ma.› O tuma na, facɛman y'a ka nafolo tilan u cɛ. 13Tile damani tɛmɛnin kɔ, dɔgɔman nin ye fɛɛn minw sɔrɔ cɛɛn na, a y'u feere ka taga n'a wari ye jamanajan dɔ la, k'o bɛɛ cɛn kakalaya la. 14A ka wari bɛɛ banna tuma min na, kɔngɔba donna o jamana na, a ka dumuni dɛsɛra. 15A tagara don baara la dugulen dɔ fɛ, ale y'a bila ka taga lɛɛw dɛndɛ a ka forow la. 16A tun b'a fɛ ka lɛɛw ka dumuni dumu kɔngɔ kosɔn, nga mɔgɔ si tun t'o d'a ma. 17A miirila o tuma na k'a fɔ a yɛrɛ kɔnɔ ko: ‹Baaraden caaman be n faa fɛ, u be dumuni kɛ fɔɔ k'a tɔɔ to, ne do be halakira kɔngɔ bolo yan.› 18Ne bena wili ka taga n faa fɛ k'a fɔ a ye ko: ‹N faa, ne y'i hakɛ ta, ne donna Ala gasi la. 19Ne man kan ka wele ko i deen tugu. I ka ne minɛ i n'a fɔ i ka baaraden.› 20A wilila k'a faso sira ta.\n«K'a to yɔrɔjan, a faa y'a ye, a hinɛ donna a la. A bolila ka taga bolo meleke a dencɛ kaan na. 21Deen y'a fɔ a faa ye ko: ‹N faa, ne ye Ala hakɛ ta k'i fana hakɛ ta. Ne man kan ka wele ko i deen tugu.› 22Nga a faa y'a fɔ a ka baaradenw ye ko: ‹Aw ka teliya ka na ni foroca ye, min ka ɲi tɔw bɛɛ ye, a b'o don. Aw ka bololanigɛ don a bolo la ka sanbara d'a ma, a b'o don. 23Aw ka na ni misiden tulɔnin ye k'a faga ka dumuni tobi. An b'o dumu ka ɲanagwɛ, 24bari ne deen min filɛ nin ye, a tun tununa, a yera. A kɛra i n'a fɔ a sara ka kunun.› U ye ɲanagwɛ daminɛ.\n25«O waati la, cɛɛ nin dencɛ fɔlɔ tun be foro la. Ale segitɔ, a surunyana soo la tuma min na, a ye fɔlifɛnw ni dɔnsen mankan mɛn. 26A ye baaradenw kelen wele k'a ɲininga ko mun le kɛra soo. 27Baaraden nin y'a jaabi ko: ‹I dɔgɔcɛ segira ka na, i faa ye misiden tulɔnin faga, bari a segira kɛnɛya la.›\n28«O la, dencɛ fɔlɔ dimina, a tun t'a fɛ ka don soo. A faa bɔra ka taga daali ko a ka don. 29O tuma na, a y'a fɔ a faa ye ko: ‹A filɛ, ne saan caaman ye nin ye, ne be baara kɛra i ye. Ne ma ban i ta ma tuma si. O n'a ta bɛɛ, i ma deli ka hali baden yɛrɛ di ne ma waasa ne ni n teriw ka ɲanagwɛ ɲɔgɔn fɛ. 30Nga i deen min filɛ nin ye, a y'i ka nafolo bɛɛ cɛn ni sunguru ye. A segira ka na tuma min na, i ye misiden tulɔnin faga a ye.› 31Nga a faa y'a fɔ a ye ko: ‹N deen, i be ne fɛ tuma bɛɛ, fɛɛn minw bɛɛ be ne fɛ, o bɛɛ ye i ta ye. 32Nga an ka kan ka nisɔndiya ka ɲanagwɛ, bari i dɔgɔnin min filɛ nin ye, a kɛra i n'a fɔ a sara ka kunun, a tun tununa, nga a yera.› »


Lok 2nan 35 AKKDC08 - Zoziyasi ye *Hɔrɔnya ɲanagwɛ kɛ - Bible Search\nLok 2nan 34 Lok 2nan 36\nLok 2nan 35\nZoziyasi be Hɔrɔnya ɲanagwɛ kɛ\n(Mas 2nan 23.21-23)\n1Zoziyasi ye *Hɔrɔnya ɲanagwɛ kɛ ka Masaba boɲa Zeruzalɛmu. U ye sagadenw faga ka kɛ ɲanagwɛ nin sarakaw ye kalo fɔlɔ tile tan ni naaninan loon. 2A ye sarakalasebagaw ka baaraw kalifa u ma, ani k'u jija Masaba ka soo kɔnɔ baara la. 3Levi kɔmɔgɔ minw tun be Isirayɛlidenw bɛɛ kalan, minw tun kɛra Masaba taw ye, Zoziyasi y'a fɔ olu ye ko: «Aw ye Ala ka layidu taamasiɲɛ kɛsu ta ka ta'a bila batoso kɔnɔ, Isirayɛli masacɛ Dawuda dencɛ Solomani tun ye min lɔ. Aw man kan k'a ta aw gaman kan tugu. Sisan, aw ka baara kɛ Masaba aw ka Ala n'a ka jama Isirayɛli ye. 4- Isirayɛli masacɛ Dawuda n'a dencɛ Solomani ye fɛɛn min latigɛ k'a sɛbɛn, aw k'aw yɛrɛ labɛn gwaso gwaso, aw ka baara jɛnkuluw la, ka kɛɲɛ n'o ye. 5Aw ka lɔ Yɔrɔ Senuman na, Isirayɛliden tɔ minw tilantilanna ka kɛɲɛ n'u ka fadenyabolow ye, aw Levi kɔmɔgɔw ka jɛnkulu kelen kelen ka kɛ olu ka jɛnkuluw ka bila la. 6Aw ka kan ka sagadenw faga ka kɛ Hɔrɔnya ɲanagwɛ sarakaw ye. O la, aw k'aw yɛrɛ saniya, ka sagaden nunu labɛn aw balimaw ye janko ka Masaba ka kuma bato, a ye min fɔ Musa ye.»\n7Zoziyasi ye sagaden ni baden waa bi saba (30 000) di jama ma, ɲanagwɛ nin saraka kosɔn, ani misi waa saba (3 000). O bɛɛ tun ye masacɛ bololataw ye. 8A ka dakɔrɔsigiw fana ye dɔ di u yɛrɛ ma, jama ni sarakalasebagaw, ani Levi kɔmɔgɔ tɔw tɔgɔ la. Ala ka soo ɲamɔgɔw Ilikiyawu, ni Zakariyawu, ani Yeyɛli ye sagaden waa fila ni kɛmɛ wɔɔrɔ (2 600) di, o ka kɛ Hɔrɔnya ɲanagwɛ sarakaw ye, ani misi kɛmɛ saba. 9Levi kɔmɔgɔw kuntigiw Konaniyawu n'a balimaw Semayawu ni Netanɛli, ani Asabiyawu, ni Yeyɛli, ani Yozabadi ye sagaden ni baden waa duuru (5 000) di, o ka kɛ ɲanagwɛ nin sarakaw ye Levi kɔmɔgɔw tɔgɔ la. U ye misi kɛmɛ duuru di fana. 10Baara ɲanabɔra cogo min na, o filɛ: Sarakalasebagaw lɔra u lɔyɔrɔw la, Levi kɔmɔgɔ tɔw fana lɔra u taw la ka kɛɲɛ ni masacɛ ka fɔta ye. 11Sagadenw fagara ka kɛ Hɔrɔnya ɲanagwɛ sarakaw ye. Sarakalasebagaw ye joli minɛ mɔgɔw fɛ k'o bɔn, Levi kɔmɔgɔ tɔw ye begɛn nunu boso. 12Yɔrɔ minw bena kɛ saraka jɛnitaw ye, u y'o bila danna janko k'u di jama ma gwaso gwaso, olu k'u kɛ saraka ye Masaba ye, ka kɛɲɛ ni Musa ka kitabu kɔnɔnakuma ye. U ye turaw ta fana kɛ ten. 13- U ye Hɔrɔnya saraka begɛnw jɛni ka kɛɲɛ ni min latigɛra o la. Fɛɛn minw dira Ala ma, u ye olu tobi tangow, ni dagaw, ani minan wɛrɛw kɔnɔ, ka teliya k'o di jama bɛɛ ma. 14O kɔ, u ye sarakalasebagaw n'u yɛrɛw taw tobi, bari Arɔn kɔmɔgɔw, sarakalasebagaw bolo tun degunnin lo saraka jɛnitaw ni saraka wɛrɛw tuluyɔrɔw jɛnibaara la fɔɔ ka taga se sufɛ ma. O le y'a to Levi kɔmɔgɔ tɔw tun ye sarakalasebagaw n'u yɛrɛ taw tobi.\n15- Azafu kɔmɔgɔ dɔnkililabagaw tora u ka baarakɛyɔrɔ la, ka kɛɲɛ ni Dawuda ani Azafu, ni Eman, ani masacɛ ladibaga Yedutun ka latigɛcogo ye. Dakɔlɔsibagaw tora daaw la, u ma bɔ u ka baarakɛyɔrɔ la, bari, u balimaw Levi kɔmɔgɔw ye tobili kɛ u ye. 16Baara minw tun ka kan ka kɛ ka Masaba boɲa, Hɔrɔnya ɲanagwɛ la, ni sarakaw jɛnitaw bɔko la Masaba ka sarakabɔyɔrɔ kan, o bɛɛ tun kɛra o waati la ka kɛɲɛ ni masacɛ Zoziyasi ka fɔta ye. 17- Isirayɛliden minw tun be yen, olu ye Hɔrɔnya ɲanagwɛ kɛ o waati la, ani ka *Buru funubali ɲanagwɛ kɛ tile wolonwula kɔnɔ. 18K'a ta kira Samuyɛli ka waati la, ka na se o loon ma, Hɔrɔnya ɲanagwɛ si ma kɛ ka ye ten Isirayɛli jamana kɔnɔ. Zoziyasi ni sarakalasebagaw ni Levi kɔmɔgɔ tɔw, ani Zuda ni Isirayɛli mara mɔgɔ minw bɛɛ tun be yen, ni Zeruzalɛmukaw ye hɔrɔnya ɲanagwɛ min kɛ, Isirayɛli masacɛ si ta ma se o ma. 19O ɲanagwɛ nin kɛra Zoziyasi ka masaya saan tan ni seeginan na.\n(Mas 2nan 23.28-30)\n20O koo nunu bɛɛ kɛnin kɔ, Zoziyasi ye Ala ka soo labɛn ka ban tuma min na, Ezipiti masacɛ Neko wilila ko a be taga Karikɛmisi kɛlɛ Efarati baji daa la. Zoziyasi bɔra ka ta'a kunbɛn. 21Neko ye cira bila ka ta'a fɔ a ye ko: «Zuda mara masacɛ, mun le be an ni ɲɔgɔn cɛ? Bii, ne ma na ele kama. Kɛlɛ be ne ni mɔgɔ minw cɛ, n bɔra olu le kama. Ala y'a fɔ ne ye ko n k'o kɛ joona joona. Ala min be ni ne ye, kana ban o ta ma, n'o tɛ, a bena i halaki.» 22O n'a ta bɛɛ, Zoziyasi ma sɔn ka bɔ a kɔ. Bari, a tun be cogo ɲinina ka kɛlɛ kɛ n'a ye. O la, a ma sɔn Neko ka fɔta ma, min tun bɔra Ala fɛ. A tagara kɛlɛ kɛ n'a ye Megido kɛnɛba la. 23Kalatigiw ye masacɛ Zoziyasi bon, u ka biɲɛ y'a sɔrɔ. A y'a fɔ a ka kɛlɛkuntigiw ye ko: «Aw ye ne ta ka ne bɔ yan, bari ne mandiminin lo kosɔbɛ.» 24U y'a bɔ a ka wotoro kɔnɔ k'a bila a ka wotoro dɔ nin kɔnɔ ka taga n'a ye Zeruzalɛmu. A sara, u y'a suu don a faaw ka kaburuw kɔnɔ. Zeruzalɛmukaw ni Zuda mara mɔgɔ tɔw bɛɛ kasira a kosɔn.\n25Kira Zeremi ye dusukasidɔnkili labɛn Zoziyasi ye. Fɔɔ ka na se bii ma, dɔnkililabagaw cɛman ni musomanw bɛɛ be to ka Zoziyasi koo fɔ dusukasidɔnkiliw la. U y'o kɛ landa ye Isirayɛlidenw fɛ, ani k'a sɛbɛn dusukasidɔnkiliw kitabu kɔnɔ.\n26Zoziyasi ka kɛwali tɔw, ani a ye baara minw kɛ Alaɲasiran na ka kɛɲɛ ni Masaba ka sariyasɛbɛ ye, 27o kɛwali nunu bɛɛ, k'a ta a daminɛ ma fɔɔ a laban na, o bɛɛ be sɔrɔ Isirayɛli ni Zuda mara masacɛw ka kitabu kɔnɔ.


U tagara ni Yezu ye Pilati fɛ | Yezu ka ɲɛnamaya\nU tagara ni Yezu ye Pilati fɛ\nMATIYO 27:1-11 MARIKI 15:1 LUKA 22:66–23:3 ZAN 18:28-35\nSƆGƆMADA FƐ, ZUWIFUW KA KITITIGƐLAW YE KITI TIGƐ YEZU KAN\nZUDA ISIKARIYƆTI Y’A ƝINI K’A YƐRƐ DULON\nU TAGARA NI YEZU YE PILATI FƐ WALISA KA JALAKI BEN A KAN\nTuma min na Piyɛri ko ale tɛ Yezu lɔn a siɲɛ sabanan na, dugu tun be ɲini ka gwɛ. Yahutuw ka kititigɛlaw jɛnkulu tilara u ka nanbara kitikow la ani u yɛrɛkɛra. U ye ɲɔgɔn lajɛn tugun jumalon sɔgɔma joona. U ye kiti tilenbali min tigɛ suu la, n’a sɔrɔ u b’a fɛ ka mɔgɔw ɲɛnafin o koo la ani k’a to u k’a miiri k’olu be kiti tigɛra cogo bɛnnin na. U nana ni Yezu ye u ɲɛɛ kɔrɔ.\nKititigɛlaw ye Yezu ɲininga tugun ko: “N’i ye Ala ka Mɔgɔ wolomanin nin [o kɔrɔ, Krista] ye, a fɔ an ye.” Yezu y’u jaabi ko: “Ni ne y’a fɔ aw ye, aw tena la a la. Ni ne y’aw ɲininga fana, aw tena ne jaabi.” Nka, Yezu y’a jaa gwɛlɛya k’a fɔ u ye ko Daniyɛli 7:13 be kuma ale lo koo la. A ko: “Kabini sisan, Mɔgɔ Dencɛ bena sigi Setigi Ala kinibolo fɛ.”—Luka 22:67-69; Matiyo 26:63.\nU tilara k’a ɲininga tugun ko: “O tuma na, e ye Ala Dencɛ ye wa?” Yezu y’u jaabi ko: “Aw yɛrɛ y’a fɔ ko ne lo.” U basigira o kuma dama kan ka Yezu jalaki ko a ka ɲi ka faga sabu a ye Ala nɛni. U y’a fɔ ɲɔgɔn ye ko: “An mako te mɔgɔ ka seereya la tugu.” (Luka 22:70, 71; Mariki 14:64). U ye Yezu bolow siri ka taga n’a ye Ɔrɔmukaw ka gofɛrɛnɛrɛ Pɔnsi Pilati fɛ.\nN’a sɔrɔ Zuda Isikariyɔti y’a ye k’u be tagara ni Yezu ye Pilati fɛ. Zuda y’a faamu tuma min na k’u ye jalaki ben Yezu kan, a nimisara ani a jigi tigɛra. Nka, sanni a ka nimisa sɔbɛ la ka kɔsegi Ala ma, a segira ka taga ni warigwɛ 30 nunu ye sarakalasebagaw kuntigiw fɛ. A y’a fɔ u ye ko: “Ne ye hakɛ kɛ ka mɔgɔ jalakibali don aw bolo.” Nka, a makari yɛrɛ m’u minɛ hali dɔɔni. U y’a jaabi ko: “O te an ka sira la, o y’i ka koo ye.”—Matiyo 27:4.\nZuda ye warigwɛ 30 nunu fili Alabatosoba kɔnɔ. O kɔ, a y’a ka koo tɔɔ juguya a kɛtɔ k’a ɲini k’a yɛrɛ faga. A b’a ɲinina k’a yɛrɛ dulon tuma min na, a be komi a ye juru siri yiribolo min na, o karila n’a ye. A bɔra ka ben farakuruw kan ka yɛrɛkɛ.—Kɛwaliw 1:17, 18.\nTuma min na u be tagara ni Yezu ye Pɔnsi Pilati ka soo, tile bele ma bɔ fɔlɔ. Yahutu minw tagara ni Yezu ye, olu ma sɔn ka don luu kɔnɔ. U tun b’a miiri ko n’u donna siya wɛrɛ mɔgɔw ka luu kɔnɔ, u bena u yɛrɛ nɔgɔ. N’u nɔgɔra, u tɛna se ka seli dumuni kɛ Nisan tile 15nan loon na. O loon tun ye Buru funubali seli loon fɔlɔ ye. O seli ni Tɛmɛnkan seli tun be taga ɲɔgɔn fɛ.\nPilati bɔra k’u ɲininga ko: “Aw be cɛɛ nin jalaki mun le kama?” U ye Pilati jaabi ko: “N’a tun te kojugukɛla ye, an tun ten’a minɛ ka na n’a ye e fɛ.” N’a sɔrɔ Pilati y’a miiri k’u b’a fɛ k’ale lasun ka koo dɔ kɛ. O kama, a y’a fɔ u ye ko u k’a minɛ ka taga n’a ye k’a kiti u yɛrɛ ma ka kɛɲɛ n’u yɛrɛ ka sariya ye. U ye Pilati jaabi ko “sira ma di u ma ka mɔgɔ faga.” O kumaw b’a yira ka gwɛ k’u b’a fɛ Yezu ka faga le.—Zan 18:29-31.\nN’u ye Yezu faga Tɛmɛnkan seli wagati la, n’a sɔrɔ mɔgɔw bena wuli u kama sabu mɔgɔ caaman tun lanin be Yezu la. Ni mɔgɔ murutira Ɔrɔmu masacɛ kama, sira dira Ɔrɔmukaw ma k’o tigi faga. O kama, u b’a fɛ Ɔrɔmukaw ka Yezu jalaki ko a wulila Ɔrɔmu masacɛ kama. O la, u b’a faga. Yahutuw jigi b’a la ko n’u sera k’o kɛ, mɔgɔ si tɛna olu jalaki Yezu fagari koo la.\nDiinan kuntigiw m’a fɔ Pilati ye k’u ye jalaki ben Yezu kan sabu olu fɛ a ye Ala nɛni. U ye ngalon wɛrɛw tigɛ ka la Yezu kan ko: “An y’a ye ko cɛɛ nin  b’an ka siya kunnacɛnna.  A b’u bali ka lɛnpo sara Ɔrɔmu masacɛ ma.  A ko ale ye Ala ka mɔgɔ wolomanin nin ye, ko ale ye masa ye.”—Luka 23:2.\nPilati ye Ɔrɔmu masacɛ ka lasigiden ye. Yahutuw be min fɔra Yezu koo la, a tɛ se k’a ɲɛɛ tugu o kan. O kama, Pilati donna luu kɔnɔ ka Yezu weele k’a ɲininga ko: “E le ye zuwifuw ka masacɛ ye wa?” O kɔrɔ, ‘yala ele be masacɛ ka sariya tiɲɛ k’i yɛrɛ kɛ masacɛ ye ani ka Ɔrɔmu masacɛ kɛlɛ wa?’ Yezu tun b’a fɛ k’a lɔn Pilati be min lɔn ale koo la. O kama, a y’a jaabi ko: “Nin kuma nin bɔra e yɛrɛ le la wa? Walima i y’o mɛn mɔgɔ dɔw le fɛ?”—Zan 18:33, 34.\nPilati y’a kɛ komi a tɛ foyi lɔn Yezu koo la ani a b’a ɲinina ka dɔ lɔn. O kama, a ye Yezu jaabi ko: “Ne ye zuwifu ye wa? E ka siya n’u ka sarakalasebagaw kuntigiw le nana n’i ye ne fɛ, i ye mun le kɛ?”—Zan 18:35.\nYezu ka jaabili la, a sinsinna Masaya koo kan. Siga t’a la, a ye min fɔ, o ye Pilati kabakoya kosɔbɛ.\nZuda ye warigwɛ minw fili Alabatosoba kɔnɔ, sarakalasebagaw kuntigiw m’a lɔn u bena min kɛ n’o wari ye. U ko: “A daganin te an ka nin wari nin ɲɔgɔn don Alabatosoba kɛsu la, bari mɔgɔ dɔ nii sɔngɔ lo.” O kama, u y’o wari ta ka taga daga dilanbaga ka foro san n’a ye, walisa o yɔrɔ ka kɛ lonanw suu donyɔrɔ ye. Kɔfɛ, o yɔrɔ nin nana weele ko “Nisɔngɔ foro.”—Matiyo 27:6-8.\nMun na Yahutuw ka kititigɛlaw jɛnkulu ye ɲɔgɔn lajɛn tugun sɔgɔma?\nZuda sara cogo di? U ye mun lo kɛ ni warigwɛ 30 nunu ye?\nYahutuw ye Yezu jalaki mun lo la walisa Pilati k’a faga?\nA ci dɔ ma A ci dɔ ma U tagara ni Yezu ye Pilati fɛ\njy sap. 127 ɲɛɛ 290-291


Luka 3 AKKDC08 - Ɔrɔmu masacɛ Tibɛri ka masaya saan tan - Bible Search\nLuka 2 Luka 4\nZan batizelikɛla ka waajuli\n(Mat 3.1-6; Mar 1.1-6)\n1Ɔrɔmu masacɛ Tibɛri ka masaya saan tan ni duurunan na, o y'a sɔrɔ Pɔnsi Pilati tun be Zude mara kunna, *Erɔdi tun be Galile mara kunna, a balimacɛ Filipu tun be Iture ni Tarakoniti maraw kunna, ani Lizaniyasi tun be Abilɛni mara kunna. 2O waati kelen na, Anɛ ni Kayifu tun ye sarakalasebagaw kuntigibaw ye. O tuma na, Ala kumana Zakari dencɛ Zan fɛ k'a to kongokolon kɔnɔ. 3O la, Zan ye Zurudɛn baji dafɛ duguw bɛɛ yaala ka mɔgɔw waaju ko u ka nimisa ka faran u ka kojuguw la ka batize waasa u ka hakɛw ka yafa. 4- O kɛra i n'a fɔ kira Ezayi tun y'a sɛbɛn a ka kitabu kɔnɔ cogo min na ko:\n«Mɔgɔ dɔ be pɛrɛnna kongokolon kɔnɔ ko:\n‹Aw ka Matigi ka sira dilan,\naw k'a ka tɛmɛyɔrɔw tilen.\n5Dingɛw bɛɛ bena fa,\nkuluw ni tintinw bɛɛ bena ci ka dakɛɲɛ.\nTɛmɛyɔrɔ gɔngɔrɔninw bena tilen,\nsirajuguw bena dilan.\n6Ala be adamadenw kisi cogo min na, bɛɛ bena o ye.› »\n7- Jamaba min tun be taga Zan fɛ ko a k'u batize, a tun b'a fɔ u ye ko: «Aw fɔnfɔnnidenw, jɔn y'aw lasɔmi ko aw ka boli Ala ka kiti nata ɲa? 8- Aw ka kɛwaliɲumanw kɛ k'a yira ko aw nimisara ka faran aw ka kojuguw la. Aw kana miiri ko Ala bena aw kisi bari Ibrayima ye aw faa ye. Ne b'a fɔ aw ye ko Ala be se ka kabakuru nunu yɛlɛma k'u kɛ Ibrayima deenw ye. 9- Jende labɛnna ka ban yiriw tigɛ kama. Yiri o yiri te denɲuman kɛ, o bɛɛ bena tigɛ ka fili tasuma na.»\n10Jama tun b'a ɲininga ko: «O tuma na, an ka kan ka mun kɛ?»\n11A tun b'u jaabi ko: «Ni deleke fila be mɔgɔ min fɛ, deleke te min fɛ, a ka kelen di o ma. Ni dumunifɛn be mɔgɔ min fɛ, a k'o tilan ni kɔngɔtɔ ye.»\n12- Lɛnpominɛla dɔw fana tagara Zan fɛ ko a k'u batize. Olu y'a ɲininga ko: «Karamɔgɔ, anw ka kan ka mun kɛ?»\n13A y'u jaabi ko: «Wari hakɛ min fɔra aw ye, aw k'o dama minɛ, aw kana dɔ wɛrɛ minɛ ka fara o kan.»\n14Sɔlidasi dɔw fana y'a ɲininga ko: «Anw do, anw ka kan ka mun kɛ?»\nA y'u jaabi ko: «Aw kana mɔgɔ si ka wari minɛ fanga la, aw kana mɔgɔ si tɔɲɔ fana, nga aw ka sara ka aw wasa.»\n15Mɔgɔw tun be kisibaga nali makɔnɔna minkɛ, u bɛɛ tun b'u yɛrɛ ɲiningana yala ni Zan le te Ala ka Mɔgɔ wolomanin nin ye. 16O la, Zan y'a fɔ u bɛɛ ye ko: «Ne b'aw batize ni jii ye, nga min bena na ne kɔ, o ka sebagaya ka bon ni ne ta ye. K'a ka sanbara juru foni, ne kuun ka dɔgɔ o ma. Ale bena aw batize ni Nii Senuman ni tasuma ye. 17A ka sumanfiyɛminan b'a bolo. A ben'a ka *bile gosinin fiyɛ k'a kisɛ don a ka bondo kɔnɔ k'a ɲaga jɛni tasuma fagabali la.»\n18Zan tun be mɔgɔw ladi n'o kuma ɲɔgɔn caaman ye. O cogo la, a tun be kibaru diman fɔ mɔgɔw ye.\n19- Nga Zan ye Zude mara kuntigi Erɔdi kɔrɔfɔ, bari a tun y'a balimacɛ muso Erodiyadi bɔsi a la k'a kɛ a yɛrɛ ta ye. A tun ye kojugu wɛrɛw kɛ fana. 20A m'a dan olu ma, a ye Zan yɛrɛ minɛ k'a don kaso la.\n(Mat 3.13-17; Mar 1.9-11)\n21Zan ye mɔgɔw bɛɛ batize, ka Yezu fana batize. Ka Yezu to Aladali la, sankolo dayɛlɛla, 22- Nii Senuman y'a yɛrɛ kɛ i n'a fɔ jɛnɛtuba, ka jigi a kan. Kumakan dɔ bɔra sankolo la ko: «I ye ne Dencɛ kanunin ye, i koo ka di ne ye haali.»\nYezu Krista buruju\n23Yezu y'a ka baara daminɛ tuma min na, a sii tun be saan bi saba ɲɔgɔn bɔ. Mɔgɔw tun be miiri ko Yezu ye Yusufu deen ye. Yusufu tun ye Eli deen ye. 24Eli tun ye Matati deen ye, Matati fana tun ye Levi deen ye, Levi fana tun ye Mɛliki deen ye, Mɛliki fana tun ye Zannayi deen ye, Zannayi fana tun ye Yusufu deen ye. 25Yusufu fana tun ye Matatiyasi deen ye, Matatiyasi fana tun ye Amɔsi deen ye, Amɔsi fana tun ye Nawumu deen ye, Nawumu fana tun ye Ɛsili deen ye, Ɛsili fana tun ye Nagayi deen ye. 26Nagayi fana tun ye Maati deen ye, Maati fana tun ye Matatiyasi deen ye, Matatiyasi fana tun ye Semeyini deen ye, Semeyini fana tun ye Zozɛki deen ye, Zozɛki fana tun ye Zoda deen ye. 27Zoda fana tun ye Zowanan deen ye, Zowanan fana tun ye Ereza deen ye, Ereza fana tun ye Zorobabɛli deen ye, Zorobabɛli fana tun ye Salatiyɛli deen ye, Salatiyɛli fana tun ye Neri deen ye. 28Neri fana tun ye Mɛliki deen ye, Mɛliki fana tun ye Adi deen ye, Adi fana tun ye Kozamu deen ye, Kozamu fana tun ye Ɛlimadan deen ye, Ɛlimadan fana tun ye Ɛri deen ye. 29Ɛri fana tun ye Zozuwe deen ye, Zozuwe fana tun ye Eliyezɛri deen ye, Eliyezɛri fana tun ye Zoramu deen ye, Zoramu fana tun ye Matati deen ye, Matati fana tun ye Levi deen ye. 30Levi fana tun ye Simeyɔn deen ye, Simeyɔn fana tun ye Zuda deen ye, Zuda fana tun ye Yusufu deen ye, Yusufu fana tun ye Zonamu deen ye, Zonamu fana tun ye Eliyakimu deen ye. 31Eliyakimu fana tun ye Meleya deen ye, Meleya fana tun ye Mɛnna deen ye, Mɛnna fana tun ye Matata deen ye, Matata fana tun ye Natan deen ye, Natan fana tun ye Dawuda deen ye. 32Dawuda fana tun ye Zese deen ye, Zese fana tun ye Zobɛdi deen ye, Zobɛdi fana tun ye Boozi deen ye, Boozi fana tun ye Sala deen ye, Sala fana tun ye Naasɔn deen ye. 33Naasɔn fana tun ye Aminadabu deen ye, Aminadabu fana tun ye Adimɛn deen ye, Adimɛn fana tun ye Aramu deen ye, Aramu fana tun ye Ɛsirɔn deen ye, Ɛsirɔn fana tun ye Pɛrɛti deen ye, Pɛrɛti fana tun ye Zuda deen ye. 34Zuda fana tun ye Yakuba deen ye, Yakuba fana tun ye Isiyaka deen ye, Isiyaka fana tun ye Ibrayima deen ye, Ibrayima fana tun ye Tera deen ye, Tera fana tun ye Nawɔri deen ye. 35Nawɔri fana tun ye Serugi deen ye, Serugi fana tun ye Arago deen ye, Arago fana tun ye Falɛki deen ye, Falɛki fana tun ye Ebɛri deen ye, Ebɛri fana tun ye Sala deen ye. 36Sala fana tun ye Kayinan deen ye, Kayinan fana tun ye Aripakisadi deen ye, Aripakisadi fana tun ye Sɛmu deen ye, Sɛmu fana tun ye Nuhun deen ye, Nuhun fana tun ye Lamɛki deen ye. 37Lamɛki fana tun ye Matusalɛmu deen ye, Matusalɛmu fana tun ye Enɔki deen ye, Enɔki fana tun ye Yerɛdi deen ye, Yerɛdi fana tun ye Maleleyɛli deen ye, Maleleyɛli fana tun ye Kayinan deen ye. 38Kayinan fana tun ye Enɔsi deen ye, Enɔsi fana tun ye Sɛti deen ye, Sɛti fana tun ye Adama deen ye, Adama fana tun ye Ala deen ye.


Bɔk 9 AKKDC08 - Masaba y'a fɔ Musa ye ko: «Taga Ezipiti - Bible Search\nBɔk 8 Bɔk 10\nTɔɔrɔ duurunan: Begɛnw ka saya\n1Masaba y'a fɔ Musa ye ko: «Taga Ezipiti masacɛ fɛ, k'a fɔ a ye ko ne, Masaba, eburuw ka Ala ko a k'a to ne ka jama ka taga ne bato. 2Ko n'a ma sɔn k'a to u ka taga, ko n'a y'u minɛ k'u to yan, 3ko a ka begɛn minw be kongo la, ne, Masaba bena banajugu bila olu la, a ka soow n'a ka faliw ani a ka ɲɔgɔmɛw n'a ka misiw, ani a ka begɛnmisɛnw. 4Ne, Masaba bena faranfasili kɛ Isirayɛlidenw ka begɛnw ni Ezipitikaw taw cɛ. Isirayɛlidenw ka begɛn si tena sa.»\n5Masaba ye waati latigɛ k'a fɔ ko: «Sini, ne Masaba bena o kɛ jamana kɔnɔ.» 6O dugusagwɛ, a y'o kɛ. Ezipitikaw ka begɛnw bɛɛ sara, nga Isirayɛlidenw taw si ma sa. 7Masacɛ ye mɔgɔw ci ka taga filɛli kɛ. U tagar'a sɔrɔ ko Isirayɛlidenw ka begɛnw si ma sa, hali deen kelen. Nga masacɛ dusu gwɛlɛyara halibi, a ma sɔn k'a to jama ka taga.\nTɔɔrɔ wɔɔrɔnan: Sumuninw\n8Masaba y'a fɔ Musa ni Arɔn ye ko: «Aw k'aw tigɛ fa dibi kɔnɔ bugurigwɛ la, Musa bena o seri sanfɛ Ezipiti masacɛ ɲana. 9O bena kɛ gwangwan ye Ezipiti jamana faan bɛɛ la. O bena kɛ sababu ye sumuninw be bɔ mɔgɔw ni begɛnw na ka nɛɛn don ka kɛ joliw ye yɔrɔ bɛɛ jamana kɔnɔ.» 10- O la, Musa ni Arɔn ye bugurigwɛ cɛ dibi kɔnɔ ka taga lɔ masacɛ ɲafɛ. Musa y'o seri sanfɛ, sumuninw bɔra mɔgɔw ni begɛnw na, ka nɛɛn don ka kɛ joli ye. 11Lɔnnikɛlaw ma se ka lɔ Musa ɲa sumuninw kosɔn, bari u bɔra lɔnnikɛlaw ni Ezipitika tɔw bɛɛ la. 12Masaba ye masacɛ dusu gwɛlɛya. A ma sɔn ka mɛnni kɛ Musa ni Arɔn fɛ, i n'a fɔ Masaba tun y'a fɔ Musa ye cogo min na.\nTɔɔrɔ wolonwulanan: Sanbɛrɛ\n13O kɔ, Masaba y'a fɔ Musa ye ko: «Wili sɔgɔma joona ka taga Ezipiti masacɛ kunbɛn k'a fɔ a ye ko ne Masaba, eburuw ka Ala ko a k'a to ne ka jama ka taga ne bato. 14Ko n'o tɛ, sisan kɔni, ne bena tɔɔrɔbaw la a kan, n'a ka mɔgɔbabaw, n'a ka mɔgɔw kan, waasa a k'a lɔn ko ne ɲɔgɔn te dugukolo kan. 15Ko ni ne tun ye n bolo kɔrɔta k'ale n'a ka mɔgɔw gosi ni fɔɲɔbana ye, u tun bena halaki ka tunu ka bɔ dugukolo kan pewu. 16- Nga ne y'a to yen waasa ka n ka sebagaya yira a la, ani ne tɔgɔ ka fɔ diɲɛ faan bɛɛ la. 17Ko halibi a b'a jaa gwɛlɛyara ka ne ka jama bali, a te sɔnna k'u to u be taga. 18K'o le kosɔn, sini nin waati nin ɲɔgɔn na, ne ben'a kɛ sanbɛrɛ be ben ka juguya kosɔbɛ, min ɲɔgɔn ma deli ka kɛ Ezipiti jamana kɔnɔ kabini a sigira fɔɔ ka na se bii ma. 19Ayiwa, sisan ko a ka cii bila ko a ka begɛnw n'a ka fɛɛn minw bɛɛ be kongo kɔnɔ, k'u ka na ni olu bɛɛ ye soo kɔnɔ k'u mara, bari ni mɔgɔ, walima begɛnw fɛɛn o fɛɛn mana sɔrɔ kongo la, n'u ma na soo, sanbɛrɛ bena ben olu bɛɛ kan k'u faga.» 20Masaba ka kuma ye siranya bila Ezipiti masacɛ ka mɔgɔbaba minw na, olu teliyara k'u ka jɔɔnw n'u ka begɛnw ladon soo kɔnɔ. 21Nga minw m'a ka kuma jati, olu y'u ka jɔɔnw n'u ka begɛnw to kongo la.\n22O kɔ, Masaba y'a fɔ Musa ye ko: «E k'i bolo wili sanfɛ, waasa sanbɛrɛ ka ben mɔgɔw kan, ni begɛnw, ani suman sifaw bɛɛ kan forow kɔnɔ, Ezipiti jamana faan bɛɛ la.» 23Musa y'a ka bere kɔrɔta sanfɛ tuma min na, Masaba ye sanpɛrɛn ni sanbɛrɛ bila ka jigi. Sanpɛrɛn jigira dugukolo kan. Masaba y'a kɛ sanbɛrɛ benna Ezipiti jamana kɔnɔ. 24- Sanbɛrɛ benna, saan tun be manamana. A juguyara fɔɔ o ɲɔgɔn tun ma deli ka kɛ Ezipiti jamana na kabini a kɛra jamana ye. 25Fɛɛn o fɛɛn tun be kongo kɔnɔ, mɔgɔ fara begɛnw kan, sanbɛrɛ y'o bɛɛ gosi, ka kongo kɔnɔ suman ni yiriw bɛɛ gosi k'u karikari Ezipiti jamana yɔrɔ bɛɛ la. 26Sanbɛrɛ ma se jamana nin yɔrɔ min na, o kɛra Gosɛn mara ye, Isirayɛlidenw tun siginin be yɔrɔ min na.\n27Ezipiti masacɛ ye Musa ni Arɔn wele k'a fɔ u ye ko: «Sisan, ne ye hakɛ kɛ. Tiɲɛ be Masaba fɛ, ne ni n ka mɔgɔw le filila. 28Aw ka Masaba daali, janko saan kana pɛrɛn, sanbɛrɛ kana ben tugu. Ne ben'a to aw be taga, ne tena aw bali tugu.»\n29Musa y'a fɔ a ye ko: «Ni ne bɔra dugu kɔnɔ tuma min na, ne bena n bolow wili Masaba faan fɛ. Saan tena pɛrɛn tugu, sanbɛrɛ fana tena ben tugu, waasa i k'a lɔn ko dugukolo ye Masaba ta ye. 30Nga, ne y'a lɔn ko halibi, e n'i ka mɔgɔbabaw, aw te siran Masa Ala ɲa.» 31O y'a sɔrɔ suman gwanninmanw tun wolola ka ban, lɛnsun tun feerenna, o bɛɛ cɛnna. 32Nga suman minw ka suma, olu ma cɛn, bari olu mɔwaati tun ma se.\n33Musa bɔra masacɛ fɛ ka se dugu kɔfɛ tuma min na, a y'a bolow wili Masaba faan fɛ. Sanpɛrɛn ni sanbɛrɛ lɔra, sanji lɔra. 34Masacɛ y'a ye ko sanji ni sanpɛrɛn ani sanbɛrɛ lɔra minkɛ, a ye hakɛ kɛ tugu. Ale n'a ka mɔgɔbabaw y'u dusu gwɛlɛya. 35Masacɛ dusu gwɛlɛyara. A ma sɔn k'a to Isirayɛlidenw ka taga, i ko Masaba tun y'a fɔ Musa barika la cogo min na.


Lok 2nan 36 AKKDC08 - Jamana kɔnɔ mɔgɔw ye Zoziyasi - Bible Search\nLok 2nan 35 Ɛsi int\nLok 2nan 36\n1Jamana kɔnɔ mɔgɔw ye Zoziyasi dencɛ Yowakazi sigi masaya la Zeruzalɛmu a facɛ nɔɔ na.\n(Mas 2nan 23.31-34)\n2Yowakazi tun ye saan mugan ni saba sɔrɔ ka sɔrɔ ka sigi masaya la. A ye kalo saba kɛ masaya la Zeruzalɛmu. 3Ezipiti masacɛ y'a bɔ masaya la Zeruzalɛmu, ka nisɔngɔ la Zuda mara mɔgɔw kan, min tun ye warigwɛ kilo waa saba ye, ani sanu kilo bi saba. 4- Ezipiti masacɛ ye Yowakazi balimacɛ Eliyakimu kɛ masacɛ ye Zeruzalɛmu dugu ni Zuda mara kunna. A ye Eliyakimu tɔgɔ yɛlɛma ko Yoyakimu. Neko y'a balimacɛ Yowakazi minɛ ka taga n'a ye Ezipiti jamana na.\n(Mas 2nan 23.36—24.6)\n5- Yoyakimu tun ye saan mugan ni duuru sɔrɔ, ka sɔrɔ ka kɛ masacɛ ye. A ye saan tan ni kelen kɛ masaya la Zeruzalɛmu. A ye kojugu kɛ Masaba a ka Ala ɲakɔrɔ. 6- Babilɔni masacɛ Nabukodonozɔri wilila ka n'a kama. K'a minɛ k'a siri ni zirajɔrɔkɔw ye ka taga n'a ye Babilɔni. 7Nabukodonozɔri ye Masaba ka soo kɔnɔ minan dɔw ta ka taga n'u ye Babilɔni, k'u bila a ka soo kɔnɔ.\n8Yoyakimu ka kɛwali tɔw, a ye kokolon minw kɛ, ani koo min bɛɛ y'a sɔrɔ, olu be sɔrɔ Isirayɛli ni Zuda mara masacɛw ka kitabu kɔnɔ.\nO kɔ, a dencɛ Yoyakin sigir'a nɔɔ na masaya la.\nMasacɛ Yoyakin ka koo\n(Mas 2nan 24.8-17)\n9Yoyakin tun ye saan seegi sɔrɔ, ka sɔrɔ ka sigi masaya la. A ye kalo saba ni tile tan kɛ masaya la Zeruzalɛmu. A ye kojugu kɛ Masaba ɲakɔrɔ.\n10- Saan yɛlɛmatuma na, masacɛ Nabukodonozɔri ye mɔgɔw bila ka ta'a minɛ ka na n'ale, ani Masaba ka soo kɔnɔ minan sɔngɔgwɛlɛnw ye Babilɔni. A ye Yoyakin balimacɛ Sedesiyasi sigi masaya la Zeruzalɛmu dugu ni Zuda mara kunna.\nMasacɛ Sedesiyasi ka koo\n(Mas 2nan 24.18—25.21; Zer 39.1-10; 52.1-27)\n11- Sedesiyasi tun ye saan mugan ni kelen sɔrɔ, ka sɔrɔ ka sigi masaya la. A ye saan tan ni kelen kɛ masaya la Zeruzalɛmu. 12A ye kojugu kɛ Masaba a ka Ala ɲakɔrɔ. A m'a yɛrɛ majigi kira Zeremi kɔrɔ, min tun be Masaba ka kuma fɔ. 13- A murutira masacɛ Nabukodonozɔri ma, min tun y'a wajibiya ka kali Ala tɔgɔ la. A y'a tulo gwɛlɛya k'a dusu gwɛlɛya, a ma sɔn k'a ɲaa yɛlɛma Masaba, Isirayɛli ka Ala faan fɛ. 14Sarakalasebagaw ɲamɔgɔw bɛɛ ni jama ye dɔ fara u ka tilenbaliyako kan, ka to ka siya wɛrɛw ka landajuguw bɛɛ kɛ, ani ka Masaba ka soo nɔgɔ, a tun ye min saniya Zeruzalɛmu.\n15Masaba u faaw ka Ala tora k'u lasɔmi a ka cidenw sababu la, bari a ka jama makari y'a minɛ, ni a tun b'a fɛ a yɛrɛ ka sigiyɔrɔ ka to yen. 16Nga u ye Masa Ala ka ciden nunu lɔgɔbɔ, k'a ka kuma mafiɲɛya, ani ka yɛlɛ a ka kiraw ma, fɔɔ a dimin'a ka jama kɔrɔ, cogo ma sɔrɔ k'o dimi ban. 17- A y'a kɛ Babilɔnikaw ka masacɛ nana u kama. Ale y'u ka kanbelenw faga ni murujan ye Alabatoso kɔnɔ. A ma kanbelen to, a ma sunguru to, hali mɔgɔkɔrɔbaw ni kunsigigwɛtigiw. Masaba y'u bɛɛ don a bolo. 18Nabukodonozɔri ye Ala ka soo kɔnɔ minanw bɛɛ ta, a minanba fara a fitiniw kan, ni Masaba ka soo kɔnɔ nafolo, ani masacɛ an'a ka dakɔrɔsigiw ka nafolow, ka taga n'u ye Babilɔni. 19U ye Ala ka soo jɛni, ka Zeruzalɛmu laminikogo ci, ka masasow bɛɛ jɛni, ani k'o yɔrɔ minan ɲanamanw bɛɛ cɛn. 20Nabukodonozɔri ye mɔgɔ tɔw minɛ, minw kisira murujan ma, ka taga n'u ye Babilɔni. U kɛra ale n'a dencɛw ka jɔɔnw ye fɔɔ ka taga se pɛrɛsiw ka fanga tawaati ma. 21- Jamana ye lafiɲɛ sɔrɔ, a lafiɲɛna a ka dusukasiwaati bɛɛ la, fɔɔ ka saan bi wolonwula dafa. Masaba tun ye kuma min fɔ Zeremi ye n'a y'o fɔ, o dafara ten.\nSirusi be sira di ko Alabatoso ka lɔ\n22Kira Zeremi tun ye kuma min fɔ Masaba barika la, janko o koow ka kɛ, Masaba ye hakili di Pɛrɛsi masacɛ Sirusi ma, a ka masaya saan fɔlɔ la ko a ka nin kuma nin fɔ ani k'a kɛ sɛbɛ ye k'a ci a ka mara bɛɛ la ko: 23- «Pɛrɛsi masacɛ Sirusi le ye nin kuma nin fɔ ko: ‹Masaba, Sankolotigi Ala ye ne kɛ masa ye jamana bɛɛ kunna, ale yɛrɛ fana le y'a ɲini ne fɛ ko n ka ta'a batoso lɔ Zeruzalɛmu, Zuda mara la. Aw jamanadenw cɛma, mɔgɔ o mɔgɔ kɛr'a ka mɔgɔ ye, aw ka taga Zeruzalɛmu, Zuda mara la. Masaba aw ka Ala ka to n'aw ye.› »


Zud 10 AKKDC08 - Zuditi tilara dalilijan nin na - Bible Search\nZud 9 Zud 11\nZuditi be taga juguw ka sigiyɔrɔ la\n1Zuditi tilara dalilijan nin na Isirayɛli ka Ala fɛ tuma min na, 2a wilila k'a ka baarakɛmuso wele. O kɔ, a jigira ka don soo kɔnɔ, a tun be to ka lafiɲɛlonw ni ɲanagwɛlonw kɛ min kɔnɔ. 3Dusukasifani min tun b'a kaan na, a y'o bɔ k'a ka firiyafaniw bɔ a kaan na, ka ko ka tulu kasadiman ɲanaman mɔn, k'a kunsigi lalaga, ka masirifɛn dɔ biri a kuun na, k'a ka ɲanagwɛlon faniɲumanw don, a tun be minw don n'a cɛɛ Manase be sii la. 4A ye sanbara don, ka kɔnɔkisɛw ni bololanigɛw ani tulolanigɛw don, n'a ka masirifɛnw bɛɛ, k'a yɛrɛ cɛɛ ɲa kosɔbɛ, janko a yebagaw ɲaa ka bɔ a fɛ. 5A ye duvɛnforoko ni tuludaga di a ka baarakɛmuso ma, ka bɔɔrɔ fa mugu la, ni ŋɔmi min dilanna ni yiriden janinw ye, ani burukun dɔw, ni naare. A y'a ka minanw bɛɛ siri ka ɲa k'u kalifa a ka baarakɛmuso ma.\n6U bɔra ka taga Betuli donda faan fɛ ka taga Oziyasi ni dugu cɛkɔrɔba fila lɔnin sɔrɔ o yɔrɔ la, n'o ye Kabirisi ni Karimisi ye. 7Olu y'a ye tuma min na ko a ɲada yɛlɛmana, ni fani wɛrɛ b'a kaan na, a koo diyara u ye kosɔbɛ a ka cɛɲa kosɔn. U y'a fɔ a ye ko: 8«An faaw ka Ala k'i ta ɲa, k'a to i ka kokɛtaw ka ɲa, Isirayɛlidenw ka kunkɔrɔta, ni Zeruzalɛmu ka boɲa kosɔn!» 9Zuditi ye Ala bato, ka sɔrɔ k'a fɔ u ye ko: «Aw y'a fɔ k'u ka dugu donda yɛlɛ ne ye, an ye koo min fɔ, ne bena bɔ ka taga o kɛ.» U y'a fɔ kanbelenw ye ko u ka daa yɛlɛ a ye i ko a y'a fɔ cogo min na. 10U y'a kɛ ten, Zuditi bɔra n'a ka baarakɛmuso ye. Dugumɔgɔw tora k'a filɛ fɔɔ a jigira ka taga dingɛ tigɛ, o kɔ, u m'a ye tugu.\n11Zuditi n'a ka baarakɛmuso tilenna ka taga dingɛyɔrɔ la. Asiri kɛlɛden kɔlɔsilikɛbaga dɔw nan'a kunbɛn. 12U y'a lalɔ k'a ɲininga ko: «I ye siya jumɛn le ye? I bɔra min? I be taga min?» A y'u jaabi ko: «Ne ye eburusunguru ye, ne be bolila ka bɔ u fɛ bari yanni dɔɔni u bena don aw bolo. 13Ne kɔni, ne nana janko k'aw ka kɛlɛmasa Olofɛrine ye, ka na tiɲɛkuma fɔ a ye. Ne bena sira yira a la, a ka kan ka min ta janko ka se ka kuluyɔrɔ nin bɛɛ minɛ, ni a ka mɔgɔ si fana tena to kɛlɛ nin na.» 14Kɛlɛden nunu y'a ka kuma mɛn ani k'a ɲada ye fana. A tun cɛɛ ka ɲi u ɲana kosɔbɛ. U y'a fɔ a ye ko: 15«I teliyara ka jigi ka na an matigi ye minkɛ, i kisira. Sisan, na an dɔw bena i bila sira fɔɔ ka taga se a ka faniso kɔnɔ. 16N'i ser'a ɲakɔrɔ tuma min na, i kana siran, i ye min fɔ sisan, i ka segi k'o fɔ, a bena i minɛ ka ɲa.» 17U ye mɔgɔ kɛmɛ woloma u cɛma, olu farala ale n'a ka baarakɛmuso kan, k'a bila sira fɔɔ ka taga se Olofɛrine ka faniso la. 18Mɔgɔw girinna ka na ka bɔ kɛlɛdenw ka sigiyɔrɔ faan bɛɛ la, bari a nako tun fɔra fanisow bɛɛ la. U nan'a lamini Olofɛrine ka faniso daa la. A tun be o yɔrɔ la n'u b'a koo fɔra Olofɛrine ye. 19U ɲaa bɔr'a fɛ a ka cɛɲa kosɔn, u kabakoyara u m'a lɔn ko muso nin ɲɔgɔn be sɔrɔ Isirayɛlidenw cɛma. U tun b'a fɔra ɲɔgɔn ye ko: «Jɔn be se ka siya nin dɔgɔya, muso nin ɲɔgɔnw be minw fɛ? U fagako faan fɛ, k'u ka mɔgɔ kelen yɛrɛ dɔrɔn to nii na, farasi b'o la. Mɔgɔ minw mana kisi u cɛma, olu be se ka dugukolo kan mɔgɔw bɛɛ namara!» 20Olofɛrine kɔlɔsibagaw n'a ka kɛlɛkuntigiw bɛɛ bɔra, ka sɔrɔ ka Zuditi to donna faniso kɔnɔ. 21Olofɛrine tun be lafiɲɛna a ka dilan kan, sanke kɔrɔ min tun dilanna ni faniwulen sɔngɔgwɛlɛn ye, ni sanu, ani emerodi ni kabakuru sɔngɔgwɛlɛn sifa dɔ wɛrɛw. 22U ye Zuditi koo fɔ a ye, a wilila ka taga faniso daa la, mɔgɔ dɔw bilar'a ɲa ni fitinɛ warigwɛlamanw ye u bolo. 23Zuditi sera Olofɛrine n'a ka kɛlɛkuntigiw fɛ, u bɛɛ ɲaa bɔr'a fɛ a ka cɛɲa kosɔn. A y'a kunbiri gwan k'a ɲaa biri duguma a kɔrɔ, Olofɛrine ka baarakɛlaw y'a wili k'a lɔ.


Cɛf 21 AKKDC08 - Ka Isirayɛlidenw to Misipa, u tun - Bible Search\nCɛf 20 Uru int\nU be musow di Bɛnzamɛn kɔmɔgɔw ma\n1Ka Isirayɛlidenw to Misipa, u tun kalila ko u si ten'a denmuso di Bɛnzamɛn kɔmɔgɔ ma a k'a furu fewu. 2Jama tagara Betɛli, u tora yen Ala ɲakɔrɔ tile kuturu bɛɛ kɔnɔ. U kasira yen kosɔbɛ kosɔbɛ, 3k'a fɔ Ala ye ko: «Ee Masaba, Isirayɛli ka Ala! Mun na o koo kɛra fɔɔ Isirayɛli deen kelen kɔmɔgɔw tununa ka bɔ Isirayɛlidenw cɛma bii?» 4O dugusagwɛ, jama wilila sɔgɔma joona ka sarakabɔyɔrɔ dilan, ka saraka jɛnitaw ni jɛnɲɔgɔnya sarakaw bɔ. 5Isirayɛlidenw y'a fɔ ko: «Anw cɛma, jɔnw le tun ma taga ɲɔgɔnye la Masaba ɲakɔrɔ Misipa?» Bari u tun kalila ko ni mɔgɔ min ma taga n'u ye Masaba ɲakɔrɔ Misipa, o tigi ka kan ka faga. 6Isirayɛlidenw nimisara kosɔbɛ u balima Bɛnzamɛn kɔmɔgɔw kosɔn, n'u b'a fɔ ko: «An bɛma Isirayɛli deen kelen kɔmɔgɔw bɔra an na bii. 7Minw sera ka kisi, an bena mun le kɛ ka musow sɔrɔ k'o di olu ma? Bari an kalila ka ban ni Masaba tɔgɔ ye ko an tena an denmusow di u ma.»\n8U y'a fɔ tugu ko: «Isirayɛlidenw kɔmɔgɔ dɔw be yen min ma na Masaba ɲakɔrɔ Misipa wa?» O y'a sɔrɔ Yabɛsika minw be Galaadi mara la, olu tun ma na ɲɔgɔn lajɛnyɔrɔ nin na. 9U ye jama tɔgɔw sɛbɛn, u y'a ye ko mɔgɔ si te yen ka bɔ Yabɛsi, Galaadi mara la. 10O la, jama ye kɛlɛden mɔgɔ waa tan ni fila (12 000) ci ko u ka taga Yabɛsikaw halaki ni murujan ye, ko u kana musow ni denmisɛnw to yen. 11Aw bena fɛɛn min kɛ, o ye nin ye: «Aw bena cɛɛw bɛɛ faga, ani muso minw bɛɛ ye cɛko lɔn.» 12U tagara sungurudafanin mɔgɔ kɛmɛ naani sɔrɔ Yabɛsikaw fɛ min be Galaadi mara la, minw tun ma cɛko lɔn fɔlɔ. U y'o minɛ ka taga n'u ye jama yɔrɔ la Silo, Kanaan jamana na.\n13Jama bɛɛ ye mɔgɔ dɔw ci Bɛnzamɛn kɔmɔgɔw fɛ minw tun bolila ka taga to Irimɔn fara yɔrɔ la yen, ko kɛlɛ banna. 14O waati la, Bɛnzamɛn kɔmɔgɔw kɔsegira ka na. U tun ma sunguru minw faga Yabɛsikaw ka musow cɛma, u ye olu di Bɛnzamɛn kɔmɔgɔ nunu ma, nga o m'u labɔ.\n15Jama nimisara kosɔbɛ Bɛnzamɛn kɔmɔgɔw koo la, bari Masaba tun ye dɔ bɔ Isirayɛlidenw kɔmɔgɔw la. 16Cɛkɔrɔba minw tun be jama cɛma, olu y'a fɔ ko: «An bena mun le kɛ janko ka se ka musow sɔrɔ k'o di u tɔw ma? Bari an ye u ka musow bɛɛ faga. 17Bɛnzamɛn kɔmɔgɔ minw kisira, olu ka kan ka deenw sɔrɔ, janko Isirayɛlidenw dɔ kɔmɔgɔw bɛɛ kana tunu. 18Nga an do te se k'an denmusow di u ma ka kɛ u ka musow ye, bari an Isirayɛlidenw tun kalila k'a fɔ ko mɔgɔ min man'a denmuso di Bɛnzamɛn kɔmɔgɔw ma, k'o tigi danganin be.» 19O la, u y'a fɔ ko: «Saan o saan ɲanagwɛ be to ka kɛ Masaba ye Silo, Betɛli kɔgɔdugu ɲafan na, sira min be bɔ Betɛli ka taga Sisɛmu, o kɔrɔn ɲafan na, Lebona worodugu ɲafan na.» 20U y'a fɔ Bɛnzamɛn kɔmɔgɔw ye ko: «Aw ye taga dogo *ɛrɛzɛnforow kɔnɔ 21ka to ka filɛli kɛ. Ni Silo sunguruw bɔra k'u be dɔɔn kɛ tuma min na, aw ka bɔ ɛrɛzɛnforow kɔnɔ ka kelen kelen minɛ ka taga o furu aw ka mara la. 22Ni u faaw, walima u badenw y'a fɔ an ye k'olu te sɔn, an ben'a fɔ u ye ko u ka sabali k'o to aw ma, ko bari an ma se ka musow sɔrɔ k'o di aw kelen kelen bɛɛ ma kɛlɛ tuma na. An ben'a fɔ u ye k'olu ma u di aw ma do, o tuma na, olu kunko t'a la.» 23Bɛnzamɛn kɔmɔgɔw y'a kɛ ten. U ye musow minɛ dɔnkɛ sunguruw cɛma, ka kɛɲɛ n'u daa ye. O kɔ, u tagara u ka mara la, u y'u ka duguw lalaga ka sigi o kɔnɔ.\n24O waati kelen na fana, Isirayɛlidenw kelen kelen bɛɛ wilila ka taga u ka sigiyɔrɔw la u ka soow kɔnɔ. U bɛɛ tagara u faso la. 25- O waati la, masacɛ tun te Isirayɛlidenw fɛ. Mɔgɔ kelen kelen bɛɛ tun b'a yɛrɛ sago kɛ.


<< < Damina 3 > >>\nCɛ ni muso ka yiriden domu\n1 Ayiwa, Masa Ala tun ka kongosogo minw bɛɛ dan, sa le tun ka cegu ni o bɛɛ ye. Lon dɔ, sa nana a fɔ muso ye ko: «Yala can lo ko Ala ko, ko aw kana yiritu yiriden si domu wa?» 2 Muso ko: «An bɛ se ka yiritu yiridenw domu kɛ. 3 Nka yiri min bɛ yiritu cɛmancɛ ra, Ala ko an kana o le den domu, ko hali an kana maga a ra; ko ni o tɛ, an bɛna sa.» 4 Sa ko muso ma ko: «Can tɛ, aw tɛna sa. 5 Ala ka o fɔ sabu a k’a lɔn ko ni aw ka yiri nin den domu lon o lon, aw ɲaw bɛ yɛlɛ, aw bɛ kɛ i n’a fɔ ale Ala; aw bɛna koɲuman lɔn ka bɔ kojugu ra.»\n6 Ayiwa, muso k’a ye ko can ra yiri nin den ka kan ka diya; ni i k’a flɛ a cɛ ka ɲi, a fana bɛ se ka mɔgɔ hakiri yɛlɛ ka i kɛ kolɔnbaga ye. Muso ka dɔ tigɛ k’a domu. A cɛ tun lɔnin bɛ a kɔrɔ; a ka dɔ di ale ma, ale fana k’a domu. 7 O k’a domu minkɛ, o ka o yɛrɛ cogoya ye; o k’a ye ko o fari lakolon lo. O ka toroflaburu dɔw sirisiri ɲɔgɔn na, ka o kɛ ka o yɛrɛ datugu.\nAla ka sɛgɛ la cɛ ni muso ni sa kan\n8 Ayiwa, wuladanin fɛ, cɛ ni muso ka Matigi Ala mankan mɛn, a bɛ yaalayaalara yiritu kɔnɔ. O borira Matigi Ala ɲa ka taga dogo yiritu yiri dɔw cɛ ra.\n9 Matigi Ala ka cɛ wele ko: «Adama, i bɛ min?» 10 Cɛ ka Ala jaabi ko: «Ne ka i mankan mɛn yiritu ra, ne siranna sabu ne fari lakolon lo; o kosɔn ne dogora.» 11 Matigi Ala ko: «Jɔn le k’a fɔ i ye ko i fari lakolon lo? Ne tun ko aw kana yiri min den domu, kɔni i ma o le domu dɛ?» 12 Cɛ ko: «I ka muso min bla ne kɔrɔ, ale le ka dɔ di ne ma, ne k’a domu.»\n13 Matigi Ala ka muso ɲininka ko: «Mun na ele ka o kɛ?» Muso ko: «Sa le ka ne nɛgɛ, k’a to ne k’a domu.»\n14 Matigi Ala k’a fɔ sa ye ko:\n«I n’a fɔ ele sɔnna ka o kɛ,\nne bɛna i danga bɛganw ni kongosogo tɔw bɛɛ cɛ ra.\nSisan i bɛna to ka fofo i kɔnɔbara le kan,\nbuguri bɛ to ka don i da ra,\ni bɛ a domu, fɔ ka taga i sa.\n15 Ne bɛna juguya le bla ele ni muso cɛ,\nka o juguya kelen bla i ta duruja ni muso ta duruja cɛ.\nNi o ka i sɔrɔ, o bɛ i kun ci;\nni ele fana ka o sɔrɔ, i bɛ o kin o senju ra.»\n16 Ala k’a fɔ muso ye ko:\n«Ne bɛna dɔ fara i ta denworo sɛgɛ kan.\nI bɛna tɔɔrɔ ka sɔrɔ ka den woro.\nKa fara o kan, i ta cɛ lɔgɔ bɛna to ka kɛ i ra;\ni ta ko bɛɛ bɛna to ale le boro fana.»\n17 Ala k’a fɔ cɛ ye ko:\n«I sɔnna ka i ta muso kan le mɛn,\nani ne tun kumana i fɛ k’a fɔ i ye\nko i kana yiri min den domu, i ka o domu;\nayiwa, dugukolo bɛna danga ele kosɔn.\nI bɛna sɛgɛ le kosɛbɛ\nka sɔrɔ ka i ta baro sɔrɔ ka bɔ dugukolo ra,\nfɔ ka taga i sa;\n18 ŋaniw ni binjugu dɔw bɛna falen dugukolo kan;\ni bɛna fɛn minw sɛnɛ, o le bɛna kɛ i ta baro ye.\n19 I bɛna baara kɛ ka wasi le,\nka sɔrɔ ka i ta baro sɔrɔ,\nfɔ i ye na kɔsegi dugukolo ra yi tuun,\ni danna ni o dugukolo kelen min bɔgɔ ye;\nsabu i ye bɔgɔ le ye,\ni fana bɛna sekɔ ka kɛ o bɔgɔ kelen le ye.»\nAla ka Adama ni Awa labɔ yiritu ra\n20 Ayiwa, Adama k’a muso tɔgɔ la ko Awa, sabu ale le kɛra mɔgɔw bɛɛ bamuso yea. 21 Matigi Ala ka bɛgan dɔw gbolow kɛ fani ye, ka o don Adama ni a muso ra.\n22 Matigi Ala ko: «Sisan mɔgɔ kɛra i n’a fɔ an dɔ, a bɛ koɲuman ni kojugu lɔn ka bɔ ɲɔgɔn na. An ye a bari a kana ɲanamanya yiriden dɔ tigɛ k’a domu; ni o tɛ, ni a ka o domu a ɲanaman bɛ to wagati bɛɛ.»\n23 A kɛra ten, Matigi Ala ka o gbɛn ka bɔ Edɛni jamana yiritu ra, ko o ye taga dugukolo sɛnɛ, Ala ka o dan ni dugukolo min bɔgɔ ye.\n24 Ayiwa, Ala ka Adama ni Awa gbɛn o cogo le ra. A ka serubɛn mɛlɛkɛ* dɔw bla Edɛni yiritu donda ra terebɔyanfan na, k’a kɔrɔsi, ani kɛrɛkɛmuru dɔ, min bɛ manamana i ko tasuma, ka yɛlɛmayɛlɛma, janko mɔgɔ si kana sira sɔrɔ ka se ɲanamanya yiri ma.


Zer 26 AKKDC08 - Zoziyasi dencɛ Yoyakimu ka masaya - Bible Search\nZer 25 Zer 27\nZeremi ni Alabatoso ɲamɔgɔw be bila ɲɔgɔn na\n1- Zoziyasi dencɛ Yoyakimu ka masaya daminɛwaati la Zuda mara la, Masaba kumana Zeremi fɛ k'a fɔ a ye ko: 2Masaba ko: «Taga lɔ ne Masaba ka soo luu kɔnɔ, ne bena kuma min bɛɛ fɔ i ye olu kosɔn, i k'o fɔ Zuda mara dugu mɔgɔw bɛɛ ye, minw be na yen ka ne bato. Hali dakuru ɲaa kelen, i kan'a tigɛ a la. 3N'a sɔrɔ, u bena u tulo malɔ, u bɛɛ bena u ka kɛwalijuguw dabila. O la, ne tun ko n bena bɔnɛ min lase u ma u ka kɛwalijuguw kosɔn, ne bena o dabila. 4I ben'a fɔ u ye ko ne Masaba ko: ‹N'aw te mɛnni kɛ ne fɛ ka ne ka sariya bato ne ye min di aw ma, 5ni aw te mɛnni kɛ ne ka baarakɛlaw, kiraw fɛ, ne tora ka minw ci aw fɛ, k'a sɔrɔ aw tun te mɛnni kɛra u fɛ, 6- ne bena soo nin kɛ i n'a fɔ n ye Silo kɛ cogo min na, ani k'a kɛ dangafɛn ye dugukolo kan siyaw bɛɛ fɛ.› »\n7Sarakalasebagaw ni kiraw, ani jama bɛɛ y'u tulo malɔ Zeremi fɛ tuma min na a tun be kuma nunu fɔra Masaba ka soo kɔnɔ. 8Tuma min na Zeremi ye Masaba ka cii nin bɛɛ fɔ ka ban jama bɛɛ ye, sarakalasebagaw ni kiraw, ani jama bɛɛ wilila k'a minɛ, ka to k'a fɔ ko: «I bena sa! 9Mun na i be kiraya kɛ Masaba tɔgɔ la k'a fɔ ko soo nin bena kɛ i ko Silo, ani ko dugu nin bena halaki a lakolon be to?» Jama bɛɛ girinna ka Zeremi lamini Masaba ka soo kɔnɔ.\n10Zuda mara ɲamɔgɔw y'o koo nunu kibaru mɛn minkɛ, u bɔra masalu la ka taga Masaba ka soo kɔnɔ, ka sigi Masaba ka soo Dakura la. 11O tuma na, sarakalasebagaw ni kiraw y'a fɔ jamana ɲamɔgɔw ni jama bɛɛ ye ko: «Cɛɛ nin ka kan ni fagali le ye! Bari, a ye kirayakuma fɔ dugu nin kama, i n'a fɔ aw yɛrɛ y'a mɛn cogo min na.»\n12Zeremi y'a fɔ ɲamɔgɔ nunu ni jama bɛɛ ye ko: «Aw ye min bɛɛ mɛn soo nin ani dugu nin kosɔn, Masaba le ye ne ci ka n'o kiraya kɛ. 13Nga sisan, aw ka yɛlɛmani don aw taamacogo n'aw ka kɛwaliw la, ka mɛnni kɛ Masaba aw ka Ala fɛ. O la, Masaba ye bɔnɛ min latigɛ aw kama, a bena o dabila. 14Ne kɔni, ne be aw bolo, min ka di aw ye, aw ka miiri la ko min ka kan, aw k'o kɛ ne la. 15Nga aw k'a lɔn ko n'aw ye ne faga, mɔgɔ jalakibali joli b'aw kan, ani dugu nin mɔgɔw. Bari, Masaba le ye ne ci tiɲɛ na, ka na kuma nunu bɛɛ fɔ aw ye.»\n16O tuma na, ɲamɔgɔ nunu ni jama bɛɛ y'a fɔ sarakalasebagaw ni kiraw ye ko: «Cɛɛ nin man kan ka faga, bari a kumana an fɛ Masaba an ka Ala le tɔgɔ la.»\n17Jamana cɛkɔrɔbaw mɔgɔ damani wilila k'a fɔ jama bɛɛ lajɛnnin ye ko: 18- «Mise ka bɔ Moresɛti tun be kiraya kɛ Zuda mara masacɛ Ezekiyasi ka tile la k'a fɔ Zuda mara mɔgɔw bɛɛ ye ko Masaba, Setigi ko:\n‹*Siyɔn bena sɛnɛ i ko foro,\nZeruzalɛmu bena kɛ tomo ye,\nAlabatoso kulu bena kɛ tufin ye.›\n19Yala, Zuda mara masacɛ Ezekiyasi n'a ka jama bɛɛ y'a faga wa? U siranna Masaba ɲa k'a daali. O la, Masaba tun ye bɔnɛ min latigɛ u kama, a y'o dabila. Anw fana do? Anw bena bɔnɛba lase an yɛrɛ ma wa?»\nKira dɔ be faga\n20Cɛɛ dɔ fana tun ye kiraya kɛ Masaba tɔgɔ la. Semayawu dencɛ Uriyawu tun lo ka bɔ Kiriyati Yoyarimu. Zeremi tun ye kirayakuma min fɔ dugu nin, ani jamana nin halakiko la, ale fana y'o koo kelen fɔ. 21Masacɛ Yoyakimu n'a ka kɛlɛdenw, n'a ka jamana ɲamɔgɔw bɛɛ y'a mɛn minkɛ, masacɛ ko a b'a faga. Uriyawu y'o kibaru mɛn, a siranna ka boli ka taga Ezipiti jamana na. 22Nga masacɛ Yoyakimu ye Akubɔri dencɛ Ɛlinatan ni mɔgɔ damani ci Ezipiti. 23U ye Uriyawu minɛ yen ka n'a di masacɛ Yoyakimu ma, a y'a faga k'a suu fili foroba kaburu kɔnɔ.\n24Nga Zeremi tun be Safan dencɛ Ayikamu ka sutara la, o la, a ma se ka don jama bolo ka faga.


Eze 35 AKKDC08 - Masaba kumana ne fɛ ko: «Adamaden, i - Bible Search\nEze 34 Eze 36\nKirayakuma, edɔmuw kama\n1Masaba kumana ne fɛ ko: 2- «Adamaden, i ɲaa sin *Seyiri kuluyɔrɔ faan fɛ ka kiraya kɛ a kama 3k'a fɔ a ye ko ne Matigi, Masaba ko: ‹Ne be wili i kama, Seyiri kuluyɔrɔ. Ne bena n bolo wili i kama k'i kɛ yɔrɔlakolon ye. 4Ne bena i ka duguw kɛ tomo ye, k'i kɛ jamanalakolon ye. O tuma na, i ben'a lɔn ko ne ye Masaba le ye.\n5«I tun be Isirayɛlidenw kɔniya tuma bɛɛ, i y'a to u fagara ni murujan ye u ka bɔnɛ loon na, u ka kojugu ser'a daan ma tuma min na. 6O le kosɔn, ne Matigi, Masaba ko: ‹Ne tɔgɔ kosɔn, ne ben'a to i joli be bɔn, i tena kisi fagali ma. I ma siga ka mɔgɔw faga minkɛ, i tena kisi fagali ma. 7Ne bena ele Seyiri kuluyɔrɔ kɛ yɔrɔlakolon ni tomo ye, k'i kɔnɔ tɛmɛbagaw bɛɛ faga. 8Ne bena i ka kuluw bɛɛ fa ni suuw ye. Mɔgɔ minw fagara ni murujan ye, olu bena ben ka la i ka tintinw kan, n'i kɔkɛnɛw, an'i ka kɔɔw bɛɛ la. 9Ne bena i kɛ yɔrɔlakolon ye kudayi. Mɔgɔ si tena sigi i ka duguw kɔnɔ tugu. O tuma na, aw ben'a lɔn ko ne ye Masaba le ye.›\n10«I y'a fɔ ko mara fila nunu, Isirayɛli ni Zuda maraw, n'u mɔgɔw bena kɛ aw ta ye, ko aw bena u minɛ, k'a sɔrɔ ne Masaba tun be yen. 11O kosɔn, ne Matigi, Masaba ko: ‹Ne tɔgɔ kosɔn, i ye dimi ni kɔniya min yira u la ni kɔnɔnajuguya ye, ne bena i sara ka kɛɲɛ n'o ye. Ni ne ye i kiti tuma min na, ne bena n yɛrɛ yira ne ka mɔgɔw la. 12O tuma na, aw ben'a lɔn ko ne ye Masaba le ye. I ye dɔgɔyakuma minw bɛɛ fɔ Isirayɛli kuluw koo la, ko u lakolonyara, ko u dira aw ma, aw k'u diya bɔ, ne y'o bɛɛ mɛn. 13Aw kumana ne fɛ ni ɲadonya ye, aw ye kumajugu fɔ ne koo la. Ne yɛrɛ le y'o mɛn!›\n14«Ne Matigi, Masaba ko: ‹Ka jamana mɔgɔw bɛɛ to nisɔndiya la, ne bena i kɛ yɔrɔlakolon ye. 15I nisɔndiyanin lo ne ka jama, Isirayɛlidenw ka halakiko kosɔn. O kosɔn, ne bena o ɲɔgɔn kɛ i la. E Seyiri kuluyɔrɔ ni Edɔmu mara yɔrɔw bɛɛ, bena kɛ yɔrɔlakolon ye. O tuma na, u ben'a lɔn ko ne ye Masaba le ye.› »


Ɛst 6 AKKDC08 - O suu yɛrɛ la, masacɛ ma se ka sinɔgɔ, - Bible Search\nƐst 5 Ɛst 7\n1O suu yɛrɛ la, masacɛ ma se ka sinɔgɔ, masacɛw ka mara kɔnɔ loon bɛɛ kibaru be sɛbɛn sɛbɛ min kɔnɔ, a ko u ka na n'o ye. U y'o kalan masacɛ ɲana. 2- K'u to kalan na u tagara bɔ masacɛ ka baaraden Bigita ni Tɛrɛsi ka koo kan, minw tun b'a fɛ ka masacɛ faga, ni Maridose tun bɔra u kala ma k'a fɔ masacɛ ye. 3Masacɛ y'a fɔ ko Maridose tun ye boɲa ni kunkɔrɔta jumɛn le sɔrɔ o la. Masacɛ ka baarakɛlaw ko foyi.\n4O y'a sɔrɔ Aman tun nana masacɛ ka luu kɔnɔ, janko a ka masacɛ daali a be to u be Maridose dulon lɔgɔ kan ale yɛrɛ tun ye min dilan o kama. Masacɛ ye ɲiningali kɛ ko jɔn le be luu kɔnɔ. 5Masacɛ ka baaradenw y'a jaabi ko Aman lo. Masacɛ ko a ka don. 6A donna. Masacɛ y'a ɲininga ko: «Ni masacɛ b'a fɛ ka mɔgɔ min boɲa, mun le ka kan ka kɛ o tigi ye?» Aman y'a miiri a yɛrɛ kɔnɔ ko: «Jɔn le be yen ni masacɛ b'a fɛ k'a boɲa ka tɛmɛ ne kan?» 7O la, a y'a fɔ masacɛ ye ko: «Ni masacɛ b'a fɛ ka mɔgɔ min boɲa, 8i ye fani min biri i kan, n'i yɛlɛla soo min kan, ni masacɛ ka soo masirifɛn b'a kuun na, u ka na n'o ye, 9k'i ka kuntigiba nunu dɔ wele, ka fani ni soo nin di ale ma. I b'a fɛ ka mɔgɔ min boɲa, u ka fani nin don o tigi kaan na, k'a yɛlɛ soo nin kan, ka don n'a ye dugu kɔnɔ ka yaalayaala n'a ye, ka to a ɲafɛ ka to ka pɛrɛn k'a fɔ ko: ‹Ni masacɛ b'a fɛ ka mɔgɔ min boɲa, u b'o tigi kɛ ten le.› »\n10Masacɛ y'a fɔ Aman ye ko: «I y'a fɔ cogo min na, fani ni soo nin minɛ joona joona, k'o ɲɔgɔn kɛ zuwifucɛ Maridose ye, min siginin be n ka luu daa la. I ye fɛɛn o fɛɛn fɔ, i kana ɲinɛ o si kɔ n'i m'a kɛ.» 11Aman ye fani nin ta ka soo minɛ, ka fani don Maridose kaan na, k'a yɛlɛ soo kan ka taga yaala n'a ye dugu forobayɔrɔ la. A tora Maridose ɲafɛ n'a be pɛrɛn k'a fɔ ko: «Ni masacɛ b'a fɛ ka mɔgɔ min boɲa, u b'o tigi kɛ ten le.»\n12O kɔ, Maridose segira ka na masacɛ ka luu daa la. Aman tɛmɛna ka teliya ka ta'a ka soo, a hakili ɲagaminin ye fani biri a kuun na. 13A tagara se, koo minw bɛɛ y'a sɔrɔ, a y'o bɛɛ ɲafɔ a ka muso Zɛrɛsi n'a teriw bɛɛ ye. A ladibagaw n'a ka muso Zɛrɛsi y'a fɔ a ye ko: «Maridose ye zuwifu ye. E do daminɛna ka jigi a kɔrɔ ka ban. I tena se a kɔrɔ tugu. Siga t'a la, i bena nagasi a kɔrɔ le.» 14K'u to o kuma na, masacɛ ka baaradenw fana sera ka Aman wele teliya la ka taga n'a ye Ɛsitɛri ka dumuni labɛnnin kɛyɔrɔ la.